2022ko otsailaren 23, asteazkenean, 18:30ean egin herri kontseiluaren bilduma - Hendaye\nBi mila eta hogeita bigarren urtean, otsailaren 23an, asteazkenarekin, bildu da, 18:30ean, Herri Biltzarra, Kotte Ecenarro auzapezaren lehendakaritzapean.\nBERTARATUAK: ECENARRO j. (auzapeza), – KEHRIG COTTENÇON and., TRANCHE j., BUTORI and., IRAZUSTA j., COTINAT and., ARRUABARRENA J., LEGARDINIER and., GRABIÈRES j., MOUNIOS ADURRIAGA and. (Auzapezordeak) – CAMACHO SATHICQ and., ARZELUS ARAMENDI j., TARIOL j., NAVARRON and., AIZPURU and., PELEGRIN ARAMENDY j., BEAUFORT and., BERNARD j., ROMAN and., MANTEROLA j., HARAMBOURE and., MARTIARENA GARAT and., JEHAN j., DESTRUHAUT j., HIRIBARREN and., POUYFAUCON j., BARRERO and., BALANZATEGUI j., ESTOMBA and., SALLABERRY j.\nAHALORDEAK: EIZAGUIRRE jaunak JEHAN jaunari, LABEAU andreak TRANCHE jaunari, CEZA andreak IRAZUSTA jaunari.\nDeialdiaren eguna: 2022ko otsailaren 16a.\nI – 2022KO URTARRILAREN 26KO HERRI KONTSEILUAREN BILKURAREN AKTA ONARTZEA\nAuzapez jaunak, 2022ko urtarrilaren 26ko bilkuraren bilduma COTINAT andreari, bilkura idazkari den bezainbatean, irakur dezan galdegin dio.\n012.2022 – HERRI KONTSEILUAK EMAN ORDEZKARITZAZ AUZAPEZAK HARTU ERABAKIAK\nAUZAPEZ JAUNAK: auzapez jaunak herri kontseiluak eman ordezkaritzaz hartu erabakiak dira. Oharrik ez baduzue, onar ditzazuen eskatzen dizuet.\n013.2022 – AURREKONTU ORIENTABIDEEN EZTABAIDA\nAUZAPEZ JAUNAK: Aurrekontu orientabideen txostenak nazioarteko eta nazio mailako ekonomiari buruzko testuinguru datuak eta Estatuak bere 2022ko finantzen legean, lurralde kolektibitateei dagokienean dakartzan aurrekontu orientabideak ekarri behar ditu ere.\nAUZAPEZ JAUNAK ekonomia testuingurua, zorraren egoera, 2022rako lehentasunezko helburuak, inbestimenduen hainbat urtetarako egitaraua eta abar azaltzen dituzten diapositibak aurkeztu ditu.\n014.2022 – LANPOSTU IRAUNKORREN 2. ZERRENDA\nIRAZUSTA JAUNAK: Deliberamendu hau 2 lanpostu iraunkorren sortzeari buruzkoa da.\nLehena lanaldi murriztuko eta C kategoriako ikuskizunetako kudeatzaile lanpostu bat da.\n015.2022 – IEZI EUSKAL ITSASBAZTERRAREN ESKU EMATEAREN BERRITZEA\nIRAZUSTA JAUNAK: Deliberamendu hau IEZI Euskal Itsasbazterra elkartearen esku lurralde langile bat uztea urtebetez luzatzeari buruzkoa da.\n016.2022 – ORDU GEHIGARRIEN ORDAINAREN EMENDATZEA\nIRAZUSTA JAUNAK: Deliberamendu hau lanaldi murriztuko lanpostu iraunkorrei buruzkoa da soilik. Ordu gehigarrien ordaina datorren apirilaren lehenetik goiti emendatzea erabaki da deliberamenduaren testuak dakartzan baldintzetan.\n017.2022 – FUNTZIOAK, LOTURAK, GAITASUNAK ETA ENGAIAMENDUA KONTUAN HARTZEN DITUEN ORDAIN ARAUBIDEA PLANTAN EMATEA (RIFSEEP)\nIRAZUSTA JAUNAK: Deliberamendu honek honako helburu hauek ditu:\nBidezko ordainketa araubidea ematea plantan, lanbidean eta betetzen den lanpostuan oin harturik, hau da, funtzioen, loturen eta gaitasunen ordaina emateko.\nLangileen inbestitze berezia eta lan engaiamendua ordaintzea Urteko Ordain Osagarria.\nLangile bakoitza egiazki egiten duen lanaren arabera kokatzeko aukera emanen digun tresna egokitu dugu, honako 3 irizpide hauek kontuan hartuz: erantzukizuna, teknikotasuna eta loturak.\nADIERAZI BOZ GUZTIEK ONETSIA –\n15 abstentzio: COTINAT and., LEGARDINIER and., ARZELUS ARAMENDI j., NAVARRON and, MANTEROLA j., MARTIARENA GARAT j., DESTRUHAUT j., HIRIBARREN and., POUYFAUCON j., BARRERO and., BALANZATEGUI j., ESTOMBA and., SALLABERRY j., TARIOL j., BERNARD j.\n018.2022 – LANALDIAREN ANTOLAKETA ETA LANALDIAREN ARAUDI BAT ONARTZEA\nIRAZUSTA JAUNAK: Deliberamendu hau lanaldiaren antolaketari eta lanaldiaren araudi bat onartzeari buruzkoa da.\nDeliberamendu hau kolektibitatean lanaldia antolatzeari buruzkoa da. 2019ko abuztuaren 6ko legean oinarritzen da. Lege horrek 1607 orenetan finkatzen du lurralde langileen lanaldia.\nHalatan, bada, gaur proposatzen dizuegun testuan, lanaldiaren baimen bereziak udal langile gutxiri dagozkie, baina GEUZean, berriz, gehiago izanen dira langile horiek. Baimen berezi horiek argi azaldu behar den printzipio bat seinalatzen dute, halere: lanaldia 1554 orenetan atxikitzea honako hauen kasuan:\nGauez lan egiten dutenak,\nBi igandetik behin baino gehiagotan lan egiten dutenak,\nMendeko pertsonekin lan egiten dutenak.\nBaimen berezi nagusi horrez gain, bada 2 oreneko baimen berezi bat, lan egiten duten igande bakoitzeko, bi igandetik behin baino gutxiago lan egiten duten langileentzat.\nHalatan, bada, arduradunei eta langileei galdera egin eta 3 lan ziklo izanen dira indarrean kolektibitatean:\nAstean 40 oreneko ziklo bat,\n37 oren eta erdiko ziklo bat,\nUrtekaturiko ziklo bat.\nLehen bi zikloek 28 eguneko lanaldi murrizketa batak eta 15 besteak sortzen dituzte.\nHalatan, bada, 3 zikloek urtean 1607 oreneko lanaldi berdina dakarte, baimen berezirik ez bada.\nEgunean mozketa bat baino gehiago duten eta 3 edo 4 lanlekuren artean mugitzen diren langileentzat, bidea egiteko denbora tarte bat kontatuko zaie lanaldiaren barnean 3. lekualdaketetatik goiti.\nBestalde, denbora tarte finkoak eta aldagarriak eman litezke plantan zerbitzuen ahalen arabera.\nADIERAZI BOZ GEHIENEK ONETSIA –\n8 boz aurka: COTINAT and., LEGARDINIER and., ARZELUS ARAMENDI j., NAVARRON and, MANTEROLA j., MARTIARENA GARAT j., TARIOL j., BERNARD j.\n7 abstentzio: DESTRUHAUT j., HIRIBARREN and., POUYFAUCON j., BARRERO and., BALANZATEGUI j., ESTOMBA and., SALLABERRY j.\n019.2022 – EZTABAIDA – GIZARTE BABES OSAGARRIA\nIRAZUSTA JAUNAK: Eztabaida dugu honako hau; ez da, beraz, bozkatuko. Gaia gizarte babesa osagarria dugu.\n2021eko otsailaren 17ko ordenantzak aurreikusten du lurralde kolektibitateen biltzar erabakitzaileek eta haien erakunde publikoek antolatuko dutela gizarte babes osagarriari buruzko eztabaida bat ordenantza argitaratzen den egunetik urtebeteko epean.\nGizarte babes osagarriaren jokagaiak\nGizarte parte hartze osagarria borondatezko gizarte babesa da langileei, funtzio publikoaren estatutuak eta gizarte seguratasunarenak aurrekusten duten gizarte babesaren osagarri gisa ematen zaiena.\nFuntzio Publikoa modernizatzeko 2007ko otsailaren 2ko 2007-148 Legeak aukera ematen die enplegatzaile publikoei parte har dezaten beren langileek kontratatu dituzten gizarte babes osagarriko bermeak diruztatzen.\nFuntzio Publikoko gizarte babes osagarriari buruzko 2021ko otsailaren 17ko 2021-175 ordenantzak zehazten ditu funtzio publikoko gizarte babes osagarriari aplikatzen zaizkion printzipio nagusiak eta areagotzen du enplegatzaile publikoek duten inplikazioa, baitezpadako diruzko parte hartzea ezartzen baitu.\nFuntzio Publikoaren lurralde atalari dagokionean, ordenantzak honako hauek diruztatzera behartzen ditu lurralde enplegatzaile publikoak:\n2026ko urtarrilaren lehenetik goiti, «osasun» arriskuaren geriza, gutxienik Estatu Kontseiluak dekretu bidez finkatu erreferentzia kopuruaren % 50an;\n2025eko urtarrilaren lehenetik goiti, «behar orduen» arriskuaren geriza, gutxienik Estatu Kontseiluak dekretu bidez finkatu erreferentzia kopuruaren % 20an.\n020.2022 – DIRULAGUNTZA ESKARIA GAIZKINTZARI ETA ERRADIKALIZAZIOARI AITZINA HARTZEKO MINISTERIOARTEKO FUNTSAREN (FIPDR) ETA MILDECA MISIOAREN KARIETARA – 2022. URTEA\nTRANCHE JAUNAK: Hendaiako Herriak berriz ere indarrean eman zuen, 2018an, Segurtasunerako eta Gaizkintzari Aitzina hartzeko Tokiko Batzordea.\nBatzorde horren barnean, hainbat lantaldek egin dituzte proposamenak batzordeak bere gain dituen gaietan.\nBatzorde horretan urtero egiten diren gogoetak Estatuaren funtsek diruzta litzaketen proiektuak bilakatzen ari dira.\nMILDECA proiektuen deialdiaren harira, haren alorretako hiru alorretan: «Gazteen mendekotasunak gutxitzea», «Bestetako alkoholizatzeaz lan egitea» eta «Produkturik gabeko mendekotasunak gutxitzea». Diruztapenaren lerro nagusiak 2022ko martxoan zehar ezagutuko ditugu.\nBatzordearen bilkura txiki bat eginen da martxoaren lehen hamabostaldian, 2022ko 3. edo 4. hiruhilekoaren harira batzordea biltzearen egokitzapena eta garrantzia aztertzeko.\n021.2022 – ZERBITZU PUBLIKOAREN ESKUORDETZA TURISMO TREN TXIKI BATEN JARDUERA USTIATZEKO – TITULARRAREN HAUTATZEA, KONTRATUA ONARTZEA ETA HITZARMENA SINATZEKO BAIMENA\nTRANCHE JAUNAK: 2021eko azaroaren 15eko bilkuran, Herri Kontseiluak onartu zuen abian ematea Hendaiako turismo tren txiki baten jarduera ustiatzeko zerbitzu publikoaren eskuordetze prozedura.\nZerbitzu publikoaren eskuordetze batzordeak, 2021eko abenduaren 17an bil eta lanbide, diruztapen eta teknikazko bermeak aztertzeari ekin zion eta hautagai bakarra den Loco-Express sozietatearekin negoziazio bat antolatu nahi ukan zuen.\nNegoziazioa egin eta auzapez jaunak batzordearen iritziari jarrai eta LOCO-EXPRESS sozietatearen hautagaitza hautatzea erabaki du.\n022.2022 – EZINTASUN BEREZIREN BAT DUTEN HAURREN LAGUNKETA KARGURA HARTZEA – ESKOLALDI INGURUKO ALDIA\nBUTORI andreak: 2020ko azaroaren 20ko erabaki batez, Estatu Kontseiluak erabaki zuen lurralde kolektibitateei zegokiela ahalmen urritasunen bat duten haurrak proposatzen diren eskolaldi inguruko jardunetan laguntzea.\nErabaki hartan zehaztu zuen Estatuari dagokiola, ahalmen urritasunen bat duten ikasleak eskolaldian laguntzeko laguntzaile bat (AESH) kontratatzerakoan, kolektibitatearekin batera zehaztea ea eguerdiko atsedenaldian eta eskolaldi inguruko jardunetan haurra kargura hartzea antolatu behar den eta, hala balitz, nola egin behar den.\nEstatuak hiru bide aurreikusten ditu:\nEstatuak kontratatu laguntzaileak (AESH) eskolalditik at ari litezke. Halakoetan, lurralde kolektibitatearen zerbitzura emanik dira, kolektibitateari dagokion diruzko ekarpena zehaztuko duen hitzarmen baten bidez;\nLurralde kolektibitateak bere aldetik kontrata litzake eskolalditik at egiten diren orduetarako langileak;\nEstatuak eta lurralde kolektibitateak elkarrekin kontrata ditzakete laguntzaileak.\nHezkuntza Ministerioaren Zerbitzuen Akademia zuzendariak, 2021eko urriaren 25eko ohar batean, bigarren bidea besterik ez zuen atxiki eta eskolaldi inguruko aldien kargua hartzeko eskoletan lagundurik diren ikasleen taula bat igorri zuen azaroaren 9an. Behar hori 1000 orenen lagunketakoa omen da.\nLegeek ez badute ere halako betebeharra herriei ezartzeko aukera ematen, haurren lagunketaren jarraikitasuna bermatzeko, honako hau proposatzen zaizue:\nahalmen urritasunen bat duten ikasleen lagunketarako lanpostuak sor ditzagun baimen dezazuen,\nauzapez jaunari baimena eman diezaiozuen horri loturiko agiri guztiak sina ditzan.\n023.2022 – FAMILIA LAGUNTZA KUTXAREKIKO HITZARMENA\nBUTORI andreak: Herri Kontseiluaren 2021eko azaroaren 15eko bilkuran, Familia Laguntza Kutxarekin «Aisialdi Harrera Zerbitzua Ematea» helburu eta diruztapenerako hitzarmena sinatzeari dagokion 169.2021 zk. deliberamendua bozkatu genuen. Orduan erabaki zen iraupena 2 urtekoa zen. Familia Laguntza Kutxak, ordea, 4 urterako hitzartzea proposatzen digu orain. Luzatze denbora berrikusi behar dugu, beraz, eta 2022/01/01tik 2025/12/31 arte ezarri.\n024.2022 – LURRALDE HITZARMEN OROKORRA (LHO-CTG)\nBUTORI andreak: Lurralde Hitzarmen Orokorra lurraldeko gizarte proiektu partekatua eraikitzeko partzuergo urraspide bat da.\nFamilia Laguntza Kutxaren eta herri edota herriarteko elkargo baten arteko 4 edo 5 urterako hitzarmen politiko bat sinatuz gauzatu behar da.\nZerbitzuaren kalitatea faboratzeko xedea du, Familia Laguntza Kutxaren eta lurraldeko eragile guztien eskuhartzeak koherentzian emanez.\nKontratuaren gaiak honako hauek dira: lehen haurtzaroa, haurtzaroa, gazteria, gurasotasuna, gizarte bizitzaren animazioa. Kontratu hori pixkanaka ordezkaten joanen den haurtzaroa-gazteria kontratua baino zabalagoa da, beraz. Helburua lurralde proiektu bat eraikitzea da, diagnostiko partekatu batetik abiatuz, bai eta eragile guztien egintzak koordinatzea.\nDiagnostikoa Hego lapurdiko Eremuaren mailan da aurreikusia.\nFamilia Laguntza Kutxak Lurralde Sariaren printzipioak aurkeztu ditu. Diruztatzeko bide berriak dira, bukatzera doan haurtzaroa-gazteria kontratuen ordezkatzera datozenak.\nFamilia Laguntza Kutxak eskatzen digu, beraz, herri kontseiluak onar dezala herriaren engaiamendua urraspidearekin segitzeko eta hemendik 2022. urtearen hondarra arte Lurralde Hitzarmen Orokor bat sinatzeko.\n025.2022 – DIRULAGUNTZA ESKARIA TOKIKO INBESTIMENDUA SOSTENGATZEKO ZUZKIDURAREN HARIRA (DSIL) – 2022. URTEA\nBUTORI andreak: Tokiko inbestimendua sostengatzeko zuzkidurak (DSIL) sostenga lezake, dirulaguntzen bidez, kolektibitateen zenbait proiektu.\nEkintzak nazio mailako lehentasun politiko handien araberakoak izan behar dira, haien artean honako hauek:\nhornikuntza publikoen arauetan ematea eta segurtatzea;\ndigitalaren eta telefonia mugigarriaren garapena.\n2022an, bi proiektu sar litezke hor barnean: gure eskolen segurtatzearen bukatzeari dagokiona (alarma PPMS: segurtasuna emateko plan partikularra) eta lehen mailako eskolen digitalizatzeari dagokiona.\nGure eskolen segurtatzea urteotan egin den proiektua izan da, 178 219,90 €ko kostuarekin orotara; haien artean, Gaizkintzari Aitzina hartzeko Ministerioarteko Funtsaren 45 000 €ko dirulaguntza (FIPD). Doikuntzak egin behar dira bidegabeko sartzeen alarmei dagokienean. Kostua 6000 €koa omen da eta 2000 € eskatuko dira.\nHornikuntza digitalari dagokionean, 15 000 € eskatu dira, 65 650 €ko behar baterako; horietako 28 902,28 € Estatuak diruztatzen ditu.\nHalatan, bada, Herri Kontseiluari proposatu zaio ahal bezain dirulaguntza handienak eska ditzala DSIL delakoaren izenean, 2022. urterako, eta dirulaguntza eskariak egin ditzala Estatuaren zerbitzuei.\n026.2022 – ENERGIA PARTEKATUAREN BATZORDEA HENDAIA HERRIAREN ETA PIRINIO ATLANTIKOEN ENERGIA SINDIKATUAREN ARTEAN\nGRABIERES jaunak: Energia kontsumoak, hala herriaren eraikinen beroketarako nola gure bideen argiztatzeko, ondorioak ditu:\nbaina baita ia guztiaren gainean, berotegi efektuko gasengatik eta dakarten klima nahasketarengatik,\neta, azkenik, bizidun izakien gaineko argi kutsadurarekin eta horrek dakartzanarekin: biologia erritmoen aldaketa abereengan, bioaniztasunaren galera…, bai eta loaren nahasmenduak gizakiengan ere, adibidez.\nGauzak horrela, energia kontsumo hori murrizteko ahaleginetan gara.\nEraikinetarako, Euskal Elkargoak daraman Elena programan sartu gara.\nIzan ere, deliberamendu hau orain onartzen badugu, «energia aholkulari bat ukan dezakegu, denbora partekaturik, energia hornitzaileengandik eta azterketa bulegoetatik erabat independente izanen dena eta, gure datu baseari –kableen egoerari buruz, adibide baterako- eta kartografiari gehigarriak ekartzeaz gain, eskema zuzentzaile bat ezartzeko aukera emanen diguna, batez ere, zifratan balioztaturiko eta denboran planifikaturiko eskema zuzentzaile bat gure instalazioak modernizatu behar diren lekuetan modernizatu ahal izateko, herriko sektore bateko edota besteko (adibidez, soilik bizileku den auzoa edo saltegien karrika edo arratsetako jardunak proposatzen dituen erakunde publiko baten ingurua) beharretara egokituriko argi pizte eta itzaltzeen kudeaketarako aterabideak plantan eman ahal ditzagun.\n027.2022 – DIRUZTAPEN HITZARMENA HENDAIAKO BIXINTXO IKASTETXEAREN ESKOLA MUGIKORTASUN PLANA PRESTATZEKO\nCOTINAT andreak: Hendaiako Bixintxo ikastetxeak hainbat urte darama eskola ekomugikortasunaren alorra lantzen; besteak beste, eskola-txirrinda eman du plantan eta haien lekualdaketetan txirrindak dituzte baliatzen, UNSSrekin ateraldiak egiten dituzte eta, artetan, txirrindabusak erabiltzen.\nIkastetxeak aitzin jarraitu nahi du bide horretan eta mugikortasun plan bat egin ikasle guztiak, auzokoak, auzoan bizi direnak, gurasoak eta gu, hautetsiok hartuko dituena.\nRecycl’arte elkarteak lau urte daramatza ikastetxearekin eskolatxirrinden alorra lantzen. Elkarte horrek egun duen ezagutza eta esperientziagatik, solaskide nagusia zaigu mugikortasun plan horren gidatzerakoan.\nBixintxo ikastetxearen zuzendariak Euskal Herri-Aturri Mugikortasunen Sindikatuari eskatu dio horren diruztatzen parte har dezala. Proiektuaren kostua 12 425 €koa da orotara, bi urterako. Herriko Etxeari %30ean parte har dezala eskatu zaio, Mugikortasunen sindikatuari % 50a eskatu zaiolarik eta ikastetxeak, bere aldetik, % 20 hartuko du bere gain.\nEskaria zentzuzkoa iruditzen zaigu, honako arrazoi hauengatik:\nikastetxea eredu delako eskola ekomugikortasunari dagokionean;\nharen esperientziak beste ikastetxeak ere horretara lotzeko izanen delako baliagarri eta argibideak eta ideiak emanen dizkigulako etorkizunean mugikortasun eztiak faboratzeko eginen ditugun antolaketetarako;\nikastetxeak jadanik abian duen urraspide bati jarraipena ematen diolako.\n028.2022 – DSIL (TOKIKO INBESTIMENDUA SOSTENGATZEKO ZUZKIDURA) 2022 DIRULAGUNTZA ESKARIA – DIRUZTAPEN PLANA ONARTZEA – EUKALIPTU KARRIKAN TXIRRINDABIDEA ANTOLATZEKO ERAGIKETA\nKEHRIG COTTENÇON andreak: Hurrengo 4 deliberamenduak herrien inbestimendu lehentasun nagusiak diruztatzeko aukera emanen luketen Tokiko Inbestimendua Sostengatzeko Zuzkidurari (TISZ-DSIL) loturiko dirulaguntza eskariei buruzkoak dira.\nLehen deliberamenduaren kasuan, Herriak, TISZ-DSIL delakoaren harira eskatu duen dirulaguntza 66 700 € ZG da.\nHalatan, honako hau proposatzen zaizue:\nEukaliptu karrikako txirrindabidearen diruztatze plan xehea onartzea, eskaera egiteko aukera ematen duten gastuen kopurua 66 700 € ZG delarik:\ndirulaguntzaren % 30 TISZ-DSIL zuzkiduraren harira, hau da 20 010 € ZG,\n% 10 Eskualde Kontseilua, hau da, 6670 € ZG,\n% 10 Departamendu Kontseilua, hau da, 6670 € ZG,\n% 50 (herria), hau da, 33 350 € ZG.\nAuzapezari baimena ematea diruztatzaile bakoitzari dirulaguntza handiena eska dezan.\n029.2022 – DSIL 2022 DIRULAGUNTZA ESKARIA – DIRUZTAPEN PLANA ONARTZEA – SANTA ANA ESKOLAREN INGURUAK SEGURTATZEKO ERAGIKETA\nKEHRIG COTTENÇON andreak: Honako honetan, Santa Ana eskolaren ingurua segurtatzeko eragiketa batean gara. Herriak, TISZ-DSIL delakoaren harira eskatu duen dirulaguntza 75 000 € ZG da.\ndiruztatze plan xehea onartzea, honako kopuru honekin: 75 000 € ZG:\ndirulaguntzaren % 30 TISZ-DSIL zuzkiduraren harira, hau da 22 500 € ZG,\n% 10 Eskualde Kontseilua, hau da, 7500 € ZG,\n% 10 Departamendu Kontseilua, hau da, 7500 € ZG,\n% 50 (herria), hau da, 37 500 € ZG.\n030.2022 – DSIL 2022 DIRULAGUNTZA ESKARIA – DIRUZTAPEN PLANA ONARTZEA – BELAUNALDIEN ARTEKO LEKU PUBLIKO BATEN ANTOLATZEKO ERAGIKETA\nKEHRIG COTTENÇON andreak: Belaunaldiarteko leku publiko bat antolatzeko eragiketa diruztatzeko plana onartzea dugu hemen; gastu osoa 67 000 € ZG da.\ndiruztatze plan xehea onartzea, laguntza eskatzeko oinarri den honako kopuru honekin: 67 000 € ZG :\ndirulaguntzaren % 30 TISZ-DSIL zuzkiduraren harira, hau da 20 100 € ZG,\n% 10 Eskualde Kontseilua, hau da, 6700 € ZG,\n% 10 Departamendu Kontseilua, hau da, 6700 € ZG,\n% 50 (herria), hau da, 33 500 € ZG.\n031.2022 – DSIL 2022 DIRULAGUNTZA ESKARIA – DIRUZTAPEN PLANA ONARTZEA – AIRE ZABALEKO JOSTALEKU BABESTU ETA BELAUNALDIARTEKOA ANTOLATZEKO ERAGIKETA\nKEHRIG COTTENÇON andreak: Aire zabaleko belaunaldiarteko jostaleku babestua antolatzeko eragiketa diruztatzeko plana onartzea dugu hemen.\nTISZ-DSIL delakoaren harira kasu honetan eskatuko dugun dirulaguntza 50 000 € ZG da. Ekarri beharreko dokumentuak betikoak dira.\ndiruztatze plan xehea onartzea, laguntza eskatzeko oinarri den honako kopuru honekin: 50 000 € ZG :\ndirulaguntzaren % 30 TISZ-DSIL zuzkiduraren harira, hau da, 15 000 € ZG,\n% 10 Eskualde Kontseilua, hau da, 5 000 € ZG,\n% 10 Departamendu Kontseilua, hau da, 5 000 € ZG,\n% 50 (herria), hau da, 25 000 € ZG.\n032.2022 – ALOKATZE KONTRATUA ADUANEKIN 21 ETA 22 XAIAK ERABIL DITZAN\nKEHRIG COTTENÇON andreak: 2019az geroztik, Aduanetako kostazainen nazio mailako zuzendariak, bere zerbitzuen bidez, auzapezarekin jarri da harremanetan Aduanetako itsas zaintzako unitatea, orain Baionan dagoena, Hendaiara ekartzeko duen nahia adierazteko.\nOsasun krisia zela eta, haztapenean xai bakarrerako proiektua aztertu eta gero gelditu egin zuten; bigarren aldi batean, lekua berriz ikustera joan eta elkarren ondoan dauden bi xaien eskaria igorri zitzaion nazio mailako zuzendaritzari.\n2020ko abenduaren 9an, azkenik egin da bi xaien eskari ofiziala, barneko antolaketa lanekin; lan horiek Herriak eginen lituzke eta Estatuak horren kostu osoa ordainduko lioke Herriari.\nAntolaketa lanak 21/09/07an hasi ziren eta otsailaren 28an dira bururatzekoak; han kokatzea 22/03/16rako da aurreikusia.\nAlokantza proiektua 9 urtekoa da eta 2022ko otsailaren 11n igorri zen; hastapeneko hitzarmenak dioenez, 15 urterako diruzko ondorioak dakartza proiektu horrek.\nGai zerrenda bururatua zelarik, auzapez jaunak biltzarrari eskerrak eman eta bilkura amaitutzat eman du 21:45 orenetan.\nHENDAIAN, 2022ko otsailaren 25ean\nHERRIKO ETXEAN AFIXATUA: 2022-02-25ean


Segurtasuna – (Es) Seguridad Tuneles\nBizkaiko Foru Aldundiarentzat gauzarik garrantzitsuena erabiltzaileen segurtasuna da eta etenik gabe egiten du lan erabiltzaileei errepide-sarean egin behar dituzten lekualdaketetan zilegi diren segurtasun-mailarik altuenak eskaintzeko, bereziki arrisku potentzial handiagoa duten sareko tokietan, eta horien barruan daude errepideetako tunelak.\nErrepideei, hala zerupean dauden tarteei nola tunelei, segurtasun-maila egokia zuzkitzearen ondoreetarako ekipamenduak jartzen dira bideetan. Tunelen tarteetan, aldi berean, beste era askotako ekipamendu osagarriak instalatzen dira, trafikoa zaintzeko eta kontrolatzeko eta, gorabeherak gertatzen direnean, jarduteko aukera ematen dutenak.\nZoritxarrez, instalatzen diren ekipamendu horiek guztiak, eurak bakarrik, ez dira eragingarriak segurtasunaren arloko ezaugarritik behinena falta bada: bidearen erabiltzaileak.\nErabiltzaile horiek hala tuneletan instalatuta dauden elementuak nola gerta daitezkeen egoera guztietan nola jardun ezagutzea funtsezkoa da segurtasunari dagokionez.\nJarraian tunel baten barruan zirkulatzeko era zuzenei buruzko adibide batzuk aurkezten dizkizuegu, eta tunel baten barruan gorabeheraren bat gertatuz gero nola jardun behar den azaltzen dugu. Horiek ez ezik, tuneletan instalatu diren ekipamenduak eta horien erabilera azaltzen dira.\nZIRKULAZIOA TUNELAREN BARRUAN\nTunelaren barruan gidatze segurua egiteko aginduak.\nJarduketak tunelaren barruan auto-ilarak gertatzen badira.\nISTRIPU LARRIA, SUTEA ETA EBAKUAZIOA\nTunelaren barruan gorabehera larriren bat gertatzen bada jarduteko era eta tunela era seguruan ebakuatzeko aginduak.


AGINDUA, 2021eko maiatzaren 21ekoa, Ekonomia eta Ogasuneko sailburuarena, Goi Kargudunaren Idazkari lanpostua izendapen askearen sistema erabiliz betetzeko deialdia iragartzeko dena. - Eusko Jaurlaritza - Euskadi.eus\nAGINDUA, 2021eko maiatzaren 21ekoa, Ekonomia eta Ogasuneko sailburuarena, Goi Kargudunaren Idazkari lanpostua izendapen askearen sistema erabiliz betetzeko deialdia iragartzeko dena.\nErakundeen Baliabideetako Zuzendaritzako goi kargudunaren idazkari lanpostua hutsik dagoenez -520010 kodea, 199 dotazioa-, Euskal Funtzio Publikoari buruzko uztailaren 6ko 6/1989 Legeko 46.2 artikuluan xedatutakoari jarraituz eta Funtzio Publikoaren Zuzendaritzak aldeko txostena eman duelarik, eranskinean azaltzen den lanpostua izendapen askearen sistema erabiliz betetzeko deialdi publikoa iragartzea erabaki du sail honek. Hona hemen deialdiaren\nDeialdi honetan parte hartu ahal izango dute Euskal Autonomia Erkidegoko Administrazio Orokorreko eta haren erakunde autonomoetako karrerako funtzionarioek, Lanpostuen Zerrendan ezartzen diren baldintzak betetzen badituzte; eranskinean dago zehaztuta.\nEginkizun-gabetze irmoa ezarrita duten funtzionarioek ezingo dute parte hartu egoera horrek dirauen bitartean.\nNorbere kontuetarako edo familia elkartzeko borondatezko eszedentzian egonik, lanera itzuli ahal izateko gutxieneko eszedentzia-denbora bete ez duten langileek.\nLangile horiek deialdi honetan parte hartu ahal izango dute, betiere Lanpostu Zerrendan ezarritako baldintzak egiaztatzen badituzte eta zerbitzu aktiboko administrazio-egoeran edo jatorrizko administrazioan lanpostua gordetzea dakarren administrazio-egoeran badaude, non eta ez duten 6 hilabetetik beherako eginkizun-gabetze behin-behinekoa edo irmoa.\nEskatzaileek, datu pertsonalak eta gaur egongo destinoa zehaztuta, Ekonomia eta Ogasuneko Zerbitzu Zuzendaritzara bidaliko dituzte eskabideak 15 egun balioduneko epean, ebazpen hau Euskal Herriko Agintzaren Aldizkarian argitaratu eta hurrengo egunetik kontatzen hasita.\nParte hartzeko eskabideari «curriculum vitae» erantsiko zaio, eta, hor, datu pertsonalak eta zein, talde, azpitalde edo kidegotakoa den zehazteaz gain, beste hauek ere jasoko dira:\nEskatutako lanpostuari esleitutako funtzioekin lotuta, jakinaraztea egoki jotzen den bestelako merezimendu guztiak.\nHautagaia deitutako lanpostuaren funtzioetara ongi egokitzen dela bermatze aldera, deialdia egin duen organoari aukera ematen zaio hautagaiak alegatu dituen merezimenduak egiaztatzeko egoki jotzen dituen bitartekoak erabili ditzan; elkarrizketa pertsonala edo proba egin dezake horretarako, edo Giza Baliabideen Zerbitzuko organo teknikoen txostenak eskatu.\nDeialdi hau Euskal Herriko Agintaritzaren Aldizkarian argitaratzen den egunean bete behar dira eskatutako betekizunak, eta esleitutako lanpostuez jabetu arte eutsi behar zaie. Parte hartzeko baldintzak betetzen jarraitzen ez duten parte-hartzaileek ezin izango dute esleitutako lanpostua jabetzan hartu.\nDeialdi hau Ekonomia eta Ogasun Saileko sailburuaren agindu baten bidez ebatziko da. Hori Euskal Herriko Agintaritzaren Aldizkarian argitaratuko da, eskabideak aurkezteko epea bukatu eta hurrengo egunetik gehienez hilabeteko epean. Hori Euskal Herriko Agintaritzaren Aldizkarian argitaratuko da.\nAgindu hori arrazoitzeko, azalduko da, batetik, aukeratutako hautagaiak betetzen dituela deialdian eskatutako betekizunak eta zehaztapenak eta baduela izendapenerako behar den gaitasuna, eta, bestetik, aukeratutako hautagaia egokia dela beste hautagaien aldean (baldin badaude), merezimenduak konparatuta (eta, hala badagokio, elkarrizketaren edo probaren emaitza ikusita), betiere indarrean dagoen legeriak eta Lanpostu Zerrendak lanpostuari esleitutako zereginen ikuspegitik.\nDeialdia hutsik geratu dela deklaratu ahal izango da, hautagaietatik batek ere ez badu kasuan kasuko lanpostua betetzeko merezimendu nahikorik.\nAgindu honek amaiera ematen dio administrazio-bideari, eta, beronen aurka, aukerako berraztertzeko errekurtsoa aurkez dakioke agindua eman duen organoari, hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera. Bestela, administrazioarekiko auzi-errekurtsoa aurkez daiteke, Administrazioarekiko Auzien Epaitegian, bi hilabeteko epean, ebazpena Euskal Herriko Agentziaren Aldizkarian argitaratu eta hurrengo egunetik aurrera.\nDeialdiko lanpostua: Goi Kargudunaren Idazkaria.\nKidegoak: C1 Administraria / D1 Administrari laguntzailea.\nKokapena: Erakundeen Baliabideetako Zuzendaritza.\nIkus: AGINDUA, 2021eko uztailaren 6koa, Ekonomia eta Ogasuneko sailburuarena, zeinaren bidez bete gabe uzten baita Ekonomia eta Ogasun Sailean hutsik dagoen lanpostu bat izendapen askez betetzeko deialdia.


LibrezaleMatrix - Librezale.eus\nLibrezalek komunikazio kanal libre berria du: Matrix\nLibrezaleok diglosia teknologikoan bizi gara, bai, baina begirada atzera botatzea besterik ez dago egunez egun hobera goazela baieztatzeko.\nWeb-foroak kendu genituenean, ordezko komunikazio kanalaren bilaketan, ez genuen aurkitu erosotasun maila baliokidea zuen beste kanalik eta Telegramen talde bat sortu genuen. Zerbitzariak ez, baina Telegramen bezeroak eta protokoloa libreak dira. Baina denbora aurrera doa eta ez dirudi Telegramen zerbitzaria librea izango denik eta gainera, software libreak erosotasun bertsuko aukera berriak eskaintzen dizkigu.\nPosta zerrendan hasi eta Telegram taldean jarraitutako komunikazio kanalen inguruko hausnarketaren lehen ondorio praktikoa hemen dugu: Librezale gela Matrixen\nGoiko irudian ikusten duzuna, Riot web bezeroa da. Riot erreferentziazko Matrix bezeroa da. Riotek Web, Android, iOS, Linux, Mac eta Windows bezeroak ditu eta Matrix bezero gehiago ere badaude.\nTelegram taldearen eta Matrix gelaren arteko zubi bat ezarri dugu, eta batean zein bestean daudenak, kanal desberdinetan egon arren, elkarrizketa berean parte hartzen dute, batean esaten dena momentuan ikusgai baitago bestean, eta alderantziz. Era honetan, Telegramen jarraitu nahi dutenek, hori egiteko aukera dute, baina Matrixera pasatu nahi dutenek, hori egin dezakete eta denok elkarren artean mintzatzen jarraitzen dugu.\nZer da Matrix?\nMatrix komunikazio sare federatu libre bat da, eta software librearen apustua bihurtzen hasi da.\nEgin dezagun memoria: ICQ errege izan zen bat-bateko mezularitzan eta desagertu, MSN berdin, eta gauza bera gerta daiteke WhatsApp edo Telegramekin. Bestalde, e-posta, IRC eta XMPP bizirik diraute eta hala iraungo dute zerbitzariak martxan mantentzeko prest dauden pertsonak dauden bitartean. Lehenak sare zentralizatuak dira. Bigarrenak berriz sare libre eta federatuak dira.\nMatrix bigarren taldekoa da, eta IRC edo XMPP baino aurreratuagoa izan nahi du, bai erabiltzaileari eskaintzen dion funtzionaltasun mailan, bai sarearen funtzionamenduan.\nBere erabilera ulertzeko modurik onena, probatzea da: Librezale gela Matrixen.\nBideo honetan Matrix sarea nola dabilen azaltzen da: FOSDEM 2017: Encrypting Matrix\nBonus: Nola ezarri Telegram talde baten eta Matrixeko gela baten arteko zubia?\nGonbidatu tchncs_bot bota zure Telegram taldera.\nIdatzi /alias Telegram taldean. Botak taldearen aliasarekin erantzungo du.\ntchncs.de zerbitzariko Matrix erabiltzaile bat erabilita, Matrix gelaren ezarpenetan gehitu alias hori gelaren helbide gisa.\nProbatu, sare batetik bidaltzen duzuna bestean agertzen da? Dirudienez, oraingoz, zubiak Telegrameko zein Matrixeko testuak, irudiak eta bideoak transmititzen ditu. Telegrameko eranskailuak ere heltzen dira Matrixera irudi modura.\nOrrialdearen azken aldaketa: 22:44, 29 abendua 2017.


Javier Valls MCCko Sustapen Zentroko zuzendari berria - Debagoiena - Goiena.eus\nMaider Arregi 2006-12-04 11:55\nSustapen Zentroa eratzea azken Kongresu Kooperatiboan onartu zuten. Zentro honen helburua ezarpen lokaleko jarduera berrien euskarri izatea da. Hala, enplegu kualifikatua sortu nahi da. Ondorengo alorretan jartzea nahi dute: aeronautika, Energia, Osasuna eta Informazioaren eta Komunikazioaren Teknologia sektorean.\nJavier Valls 46 urteko bartzelonarra da, eta Gernikan bizi da 1992az geroztik. Bartzelonako Unibertsitatean diplomatu zen Enpresa Zientzietan eta Soziologian, eta curriculum profesional luzea dauka bankan eta enpresa aholkularitza eta artekaritzan. Baita zerbitzu, banaketa eta industri enpresetako gerentzian ere.\n1995ean arte grafikoen sektorean diharduen Bilboko Elkar kooperatibako gerente izendatu zuten, eta ondoren MCCGraphics-eko Zuzendaritza Nagusian aritu zen; talde horretara elkartu ziren Elkar eta Redes bizkaitarrak, Danona Litografía eta Rotok gipuzkoarrak eta Evagraf gasteiztarra. MCCGraphics taldea liderra da penintsulako iparraldean arte grafikoen arloan, eta ekitaldi honetan 25 milioi euro fakturatzea espero du, 2005-2006 biurtekoan 18 milioi euro inbertitzeko ahalegina egin ondoren.\nMCCGraphicseko arduradun gisa, Javier Vallsen ezaugarria joera berritzailea izatea izan da, tinko bultzatu baitu komunikazioaren teknologia modernoak erabiltzea (IKTak). MCCGraphics izan zen Espainian lehenengo enpresa Internet bidez inprimatzeko probak egiten, eta "2004ko Euskadi Digitala" saria irabazi zuen, bere Bezeroarentzako Zerbitzu Atariagatik.\nHorrez gain, Antonio Gordillok ordezkatuko du Javier Valls MCCGraphicseko zuzendari gerente lanetan. Gordillo Arrasateko Politeknikoko Ingeniari Teknikoa da, eta 2001az geroztik Rotok-eko Plantako zuzendaria izan da.


Mende erdi pasatuta, indartsu jarraitzen du Lekeitioko Bonbilloneko erregeen kabalgatak - Lea-Artibai eta Mutrikuko Hitza : Lea-Artibai eta Mutrikuko Hitza\nMende erdi pasatuta, indartsu jarraitzen du Lekeitioko Bonbilloneko erregeen kabalgatak\n50 urte baino gehiago dira Juanito Zugadi Goitia ‘Bonbillon’ eta herriko kuadrilla batek Bonbilloneko erregeak asmatu zituztenetik. Herriko ospitaleari laguntzeko hasi zuten ekimena.\nBonbilloneko erregeek Lekeitioko kaleak zeharkatu dituzte aurten ere. Uribarren eta Abaroa ospitale eta umezurztegiko behartsu, ume eta gaixoei laguntzeko orain dela 50 urte baino gehiago sortutako ohiturak aurrera jarraitzen du gaur egun ere, beti bezalako harrera onagaz. Errege Egunez Lekeitioko kaleak zeharkatzen dituzte erregeek garabia gainean.\nJuanito Zugadi Goitia Bonbillon eta hark Dendari kalean zeukan Bonbillon tabernan batzen ziren txikitero batzuk jarri zuten abian ekintza berezia. Bonbillon taberna handi bat zen, eta hango nagusia Juanito Bonbillon umore on eta bihotz handiko gizona. Eskuzabala zen bezeroekin, kuadrillak bertara joan eta batzuetan kobratu ere ez zien egiten hartutakoa, eta behar zutenei laguntzeko prest zegoen beti. Lekeitioko ospitalera eramateko gauzak batzen zituen tabernan. Herritarrek bertara eramaten zituzten arropa, lehengai edota janariak, eta ostean, berak denak eramaten zituen ospitalera. Txanbil handi bat ere bazeukan tabernan, eta bertara joaten zen txikiteroek botatzen zuten dirua, hori ere ospitalerako.\nUrte batean espero baino janari eta lehengai gehiago batu zituen. Hori dena eskuz eramatea lan handia zen, eta zer edo zer asmatu behar zuen eramateko. Txikitero batzuek Pedro Atxurra Aldeko-k Mendexako Aldeko baserrian asto bat zeukala, eta hari galdetzeko esan zioten. Hala, Aldeko bertatik igaro zenean, asmoa azaldu zion. Baina kontua ez zen horretan geratu bakarrik. Erdi benetan eta erdi olgetan, hospitaleko errege izango ote ziren galdetu zien tabernan ohikoa zen kuadrilla bati. Txantxa artean elkar animatu, eta horrela, astoa erregeek lagunduta eramatea erabaki zuten, baina ez Errege Egun bezperan, Errege Egunean bertan baino.\nKabalgatarako, baina, arropak behar zituzten. Beste herri askotan bezala, Erregeen kabalgata bazegoen Lekeition ere, Don Antonio Zamora apaizak antolatutakoa. Gaur egun bezala, Errege bezperan egiten zen kabalgata dotore hori herrian zehar. Beraz, Don Antoniorengana joan ziren aurreko egunean erabiltzen zituzten errege arropen eske.\nBeti parrandan eta beti txantxetan ibiltzen zen kuadrilla hura, eta mesfidantzaz hartu zuen eskaria hasieran herriko apaizak. Beraz, kontatzen ziotena egia zela ziurtatzeko, Bonbillonera joan zen, eta esaten ziotena egia zela bermatu eta asmo onak zituztela ikusita, arropak utzi zizkien Don Antoniok. Ez hori bakarrik, Accion Catolican zenbiltzan emakumeak ere bidali zituen laguntzera. Bost edo sei egon ziren kuadrillari janzten laguntzen.\nAstoa, berriz, Mendexako andre bik prestatu zuten, eta janariz beteta eraman zuen ospitalera Madalena baserriko gurdia.\nViejita. Pedro Atxurraren izeba Mendexatik Lekeitiora joan-etorrian ibiltzeko zeukaten astoa Aldeko baserrian. Astoa zahar xamarra zen, eta horregatik Viejita izena jarri zioten. Zeukan adinagatik, gauza guztiak ezingo zituela eraman esaten zioten txantxetan Bonbilloni. Astoak erreuma zeukan atzean, baina, hala ere, tente jartzen zenean bazeukan indarra. Bidaia egiten zuen Lekeitioraino, baina altxatzen lagundu behar zitzaion. Gerriko hezurra ere okertuta zeukan, eta Juanito arduratuta zegoen, bildutako guztia eraman ahalko ote zuten. Baina astoa ikusi zuenean, egokia begitandu zitzaion. «Asto honek eramango ez ditu ba denak» esan zuen, eta muxuak ere eman zizkion asto zahartxoari berari zegokion umore onagaz.\n1968 urtean irten zuten erregeek eta Viejitak lehenengoz. Erregeak hiru ziren, eta beste hiru paje. Ramon Aranbarrik, Luis Mari Erkiaga Kinkik eta Luis Mari Arrasate Bonbilliak egin zuten erregeena. Laguntzaileak, ostera, Pedro Atxurra Aldeko –, Viejita astoa eramaten–, Jose Basterrika Galbani eta Jose Sesma –otzara bategaz atzetik– izan ziren.\nUrtebete beranduago, Bonbillia itsasora joan zen, eta ordezkoa behar zuten Baltasar erregearena egiteko. Beste herritar bat prestatu zen errege joatera, Jose Etxaburu. «Nik ere zerua irabazi behar dut, eta joango naiz», esan omen zuen. Bonbillongo tximiniako ikatzagaz baltzitu zuen aurpegia, eta amaieran, ezin kenduta ibili zen.\nKalejiragaz gainera, jaia edukitzen zuten gero ospitalean. Dantzan egiten zuten nagusi guztiekin, laguntzagaz gain konpainia ere eramanez. Ondoren bazkaltzera eta pilota partiduak ikustera joaten ziren errege jantzita, giro ona leku guztietara eramanez. 12:00etan jarri zuten irteera ordua, eta ordu berean irteten jarraitzen dute gaur egun ere Bonbilloneko erregeek herrian zehar.\nKalejira txikia. Gaur egun herriari buelta handia ematen zaio, baina lehenengo urtean kalejira txikia egin zuten. Izan ere, dena prestatuta zeukatela uste zutenean, txistularia falta zutela konturatu ziren. Miguel Arrieta Lekeitioko Bandako zuzendariari eskatu zioten txistua jotzeko, baina eguerdian Mutrikura joan behar zuen autobusez familian bazkaltzera. Taxia hartuko zuela erabaki zuten orduan. Hala eta guztiz ere, Arrietak eguerdirako joan beharra zeukan, eta buelta txikia eman behar izan zuten. Dendari kalea jaitsi, plazatxotik Eskolapera eta handik ospitalera abiatu ziren. Bigarren urtean, ostera, buelta handiagoa eman zuten Talatik ere igarota.\nHerritarrek gogo onez hartu zuten ekimena, baina botilak emateko zergatik ez ziren pasatu taberna eta dendetatik galdetu zieten. Tabernek ere, orduan, donazioa egiten zuten ospitalerako, eta, beraz, hurrengo urteetan denetatik pasatzen hasi ziren emandakoak jasotzeko.\nBilbotik ere ailegatzen zen laguntza. Baracaldes tabernako nagusiak ere hainbat lehengai batzen zituen Lekeitioko Bonbillonerako. Makailaua, arropak… Denetarik.\nHala, hirugarren urtean astoak eramateko baino gauza gehiago batu zituzten. Mando bat ekarri zuten orduan gurdia eramateko, eta hurrengo urteetan Maderas de Lekeitioko garabiagaz egiten hasi ziren buelta.\nBonbillon taberna itxi zutenean, Sokamuturra tabernara igaro zen ospitalerako bilketa. Gaur egun itxita dago taberna hori ere, eta orain, Patxeka tabernatik irteten du kabalgata bereziak herrian zehar kalejira egitera.\nOrain Olentzero ere ateratzen da Bonbilloneko erregeekin batera, lekeitiarrek denak batera agurtu ahal izan ditzaten.


100 kiloko bolak erabaki du Alegiako Txintxarri Saria - GARA\n100 kiloko bolak erabaki du Alegiako Txintxarri Saria\nIrigoienek, Goenatxok eta Bertizek osatutako hirukoa atera zen garaile, Izeta II.ari, Izeta III.ari eta Izeta IV.ari 412,5 kiloko aldea aterata.\nJon LEUNDA | ALEGIA\nIrigoienek, Goenatxok eta Bertizek osatutako hirukoak irabazi zuen atzo Alegiako Txintxarri Torneoa, Izetatarrak mendean hartuta. Jendetza batu zen Larraitz plazan saio hau zuzenean jarraitzeko asmoz.\nHiru kirolari, eta lau harri izan zituzten lanean aritzeko. Hasteko, 125 kiloko zilindro kopa izan zuten aurrean, eta bertan Izeta II.a eta Irigoien neurtu ziren. Bakoitzak bi minutu izan zituen lanerako. Garaileek hortxe lortu zuten lehen aldea. Errezildarrak 28 aldiz berdindu zuen harria bizkarrean, eta bat gutxiago jaso zuen aiarrak.\nBigarren harriarekin, berriz, Goenatxo eta Izeta IV.a neurtu ziren. Bakoitzak, bi minututan 112,5 kiloko kubikoa izan zuen lanerako, eta hor Izetak irabazi zuen. 18 aldiz jaso zuen harria, eta azkoitiarrari baten aldea kendu zion. Beraz, gauzak estutu egin ziren, baina amaieran garaipena lortuko zuen hirukoa zihoan aurretik, nahiz eta tartea 12,5 kilokoa besterik ez zen, bi saioren faltan.\nHirugarren ekinaldian, Bertiz eta Izeta III.a neurtu ziren. Bakoitzak 100eko zilindro zaharra izan zuen aurrez aurre, eta hemen ere bi minutuko txanda bat izan zuten. Ez zen ezer argitu, bi kirolariek 27na jasoaldi eman baitzituzten. Bertizek, gainera bat ustela egin zuen, eta Izetak ere hogeita zortzigarrena ia berdindu zuenean amaitu zen denbora. Beraz, aldeak bere horretan jarraitzen zuen, saioa amaitzeko ekinaldi bakarra falta zela.\nAzkenik, hirunaka neurtu ziren txanda librean, eta 100 kiloko bolarekin aritu behar izan zuten lanean; talde bakoitzak hiru minutu izan zituen lanerako. Hasteko, Irigoien, Goenatxo eta Bertiz aritu ziren, eta bikain aritu ere. Hiruren artean, txanda librean, 53 jasoaldi eman zizkioten bolari. Aurkariei lan gogorra jarri zieten, baina horretan saiatu ziren izetatarrak, nahiz eta ezin izan zuten berdindu, amaieran 49 jasoaldi egin baitzituzten. Beraz, amaieran, Irigoien, Goenatxo eta Bertiz izan ziren garaile 13.412,5 kilo jasota (125 jasoaldi). Izetatarrak, berriz, 13.000 kilo berdindu zituzten bizkarrean (121 jasoaldi).\nAlegiakoa ez zen izan atzoko harri-jasotze saio bakarra, izan ere, Otxandion Urdax Magunazelaia gaztea aritu zen marka saiakera bat egiten, eta 11 urteko gaztetxo honek ez zuen hutsik egin. Adin txikikoa izan arren, 113 kiloko harri angeluzuzena izan zuen aurrez aurre, eta lanerako, berriz, bost minutu.\nEtxean aurretik jasota zihoan, eta orain arte egin duen ibilbidea ikusita, inork gutxik egiten zuen zalantza, eta ez zuen hutsik egin, lau aldiz jaso baitzuen bizkarrean, adin horretarako sekulako marka eginez.\nAmaieran zaleen txalo zaparrada sekulakoa izan zen, eta ez da harritzekoa, marka handia baita. 106 kilotan zuen aurreko marka, eta orain zazpi kilo gehitu, eta lau aldiz jasotzea, ez dago edonoren esku.\nAskok eta askok esaten dute hori izango dela Irigoienen aurkaria, baina oraindik lanean jarraitu beharra du mutiko gazteak. Itxura bikaina du. Indarra, ahalmena eta gogoa ere soberan ditu, eta irakaslea ere topatzerik zuen onenetakoa du. Beraz, denborak esango du noraino helduko den, baina garbi dago erakusten ari den moduan gaitasuna sekulakoa duela, eta orain lanean jarraitu beharko du, presarik gabe, hori izan baitaiteke aurkaririk txarrena. Zelai alboan izanda, saiatuko da bide onetik eramaten. .\nLasto-altxatzen, Arregi azpeitiarra izan da Gipuzkoako onena\nAtzo, Alegian Gipuzkoako Lasto-altxatze Txapelketa ere jokatu zen, eta Arregi azpeitiarrak lortu zuen txapela.\nUrte mordoa zeraman lehiaketa honetan parte hartu gabe, baina atzo atera eta irabazi egin zuen, 15 jasoaldi emanda. Bigarren Argaia sailkatu zen 13 jasoaldirekin. Hirugarren Mugartegi izan zen 11 jasoaldirekin, eta azkena Urresti 10 jasoaldirekin.


Al Goreren dokumentalaren 30.000 kopia banatuko ditu Ingurumen Sailak ikastetxeen artean | Consumer\nAl Goreren dokumentalaren 30.000 kopia banatuko ditu Ingurumen Sailak ikastetxeen artean\nPolar International Urteko zuzendariak filmaren oinarri zientifikoa defendatu du\nEgilea: mediatrader 2007-ko urriak 16\nEspainiako eskola-umeek Bakearen Nobel saridun eta AEBetako lehendakariorde ohia protagonista duen “Una verdad infácil” dokumentalaz gozatu ahal izango dute urte-amaieran. Gore.\nHala jakinarazi zuen atzo Antonio Serranok, Ingurumen Ministerioko Lurralde eta Biodibertsitaterako idazkari nagusiak, eta administrazio-arazo bati egotzi zion bideoaren banaketan izandako atzerapena, ikasturte hasieran egitekoa zena.\nZehazki, Ingurumen Sailak doan banatuko ditu 30.000 kopia autonomia-erkidegoetako ikastetxeetan.\nBestalde, Nazioarteko Urte Polarreko zuzendari David Carlsonek Al Goreren filmaren oinarri zientifikoa defendatu zuen “Klima-aldaketatik haratago. Nazioarteko Urte Polarraren erronkak”.\nCarlson-en arabera, ingurumen-baldintzak erritmo bizian aldatzen dira, eta beharrezkoa da dokumentala egin zen unean kokatzea, haren egiazkotasuna kritikatzeko. Carlsonek ohartarazi zuen Artikoko izotzmasa% 40 murriztu dela 1979az geroztik. “Irailean izotzik ez izatea aurreikusten dugu 20 eta 40 urte artean”.\ndokumental gore-eu ikastetxeak\nKlima-aldaketak Espainian duen eragina erakusten du dokumental batek


LABek positibotzat jotzen du Zubietako errauskailuaren proiektua alboratzearen erabakia | LAB SINDIKATUA\nEkintza Soziala Ekosozialismoa LABek positibotzat jotzen du Zubietako errauskailuaren proiektua alboratzearen erabakia\nLABek positibotzat jotzen du Zubietako errauskailuaren proiektua alboratzearen erabakia\nLABek oso positibotzat jotzen du Gipuzkoako Foru Aldundia eta Zubietako errauskailua eraiki behar zuten enpresen artean akordioa lortu eta errauskailuaren proiektua alboratu izana.\nLangileok eta herritarrok Gipuzkoan erantzunkizunez jokatuz, errauskailua bezalako proiektu arriskutsua betirako alboratzea eskuratu dugu. Interes pribatuen aurrean beste hautu bat egitea posible izan da, osasunaren eta ingurumenaren aldeko apustu garbia burutuz eta egingarriak diren eta funtzionatzen dutela argi geratu den politika praktiko arduratsuak gure egunerokotasunean txertatuz.\nLAB sindikatuak urteak daramatza beste hainbat eragilerekin batera erraustegien aurkako borrokan eta Gipuzkoan aurrera eramandako prozesua, esperientziak, akordioak eta erabakiak pozarren hartu ditugu langileon osasunaren aldekoak eta ingurumenaren eta enpleguarentzat onuragarriak direlako. Arrazoi horregatik sinatu genuen bere garaian Usurbilgo Ituna eta arrazoi horregatik jarraituko dugu aurrerantzean lanean esperientzia hau gainontzeko herrialdeetan errepika dadin.\nErrausketa prozesuak eguratsera ingurumenerako eta osasunerako toxikoak diren substantziak isurtzen ditu, zaborra hondakin arriskutsu bihurtuz. Erraustegiak energia eta baliabide xahutzaileak dira eta bere eraginak, inguruko ekonomia larri kaltetzen du, horrez gain, eta Gipuzkoan erakutsi izan denez, aukera ekologikoagoak garatzea oztopatzen du.\nAipaturiko guztiengatik, bestelako politiken alde borrokatzen jarraituko dugu gainontzeko herrialdeetako administrazioek inposatu nahi dizkiguten ereduen aurrean gure osasuna, ingurumena eta enpleguak sortzearen alde, konbentzituta gaudelako, eredu hau ekonomikoki ere bideragarriagoa dela eta gainera askoz ere enplegu sortzaileagoa dela.


Geogebra – Analisia – NORTASUN DIGITALA\n1 noviembre, 2017 1 noviembre, 2017 Nortasun Digitala\nGeogebra – Analisia\nBatez ere matematikarako erabiltzen den aplikazio eta web zerbitzua da geogebra. Ikastetxeetako ordenagailu ia guztietan instalaturik dagoen aplikazioa.\nGeogebraren kodea, GNU General Public License (GPL)pean dago. Baina aplikazioaz gain, geogebraren web zerbitzua ere bada, non, irakasle moduan edo ikasle moduan sar daitekeen eta edukiak partekatu daitezkeen.\nAplikazioari buruz baino gehiago, web zerbitzuari buruzko aipamena egin nahiko nuke. Web zerbitzua ezagutzen duenak, jakin badaki edukiak partekatzeko gune erabilgarria dela eta ikasleekin partekatzeko ere modu oso erosoa.\nIzen emateko fasean, datu minimoak eskatzen ditu, izena, e-posta eta pasahitza. Bertan izen eman ostean, e-posta bat jasoko duzu zeinari erantzun eta izen ematearekin amaitzen duzun. Hemen dago gustatu ez zaidan kontu bat. Sexua?!!! Zertarako eskatu zein sexutakoa zaren? Zein alde dago mutil ala neska izan?\nSoberan daude honako galderak. Honela ikasleekin zerbitzu hau erabiliaz gero, eta izen ematea burutuaz gero, komeniko litzateke aipamena burutu eta datu hau ez betetzea.\nHonekin batera, nongoak garen azaltzeak ere zein balio duen zalantzan jartzen dut. Interneten gertutasunak axolarik ote duen zalantzan jartzen dut. Datu eskatze gehiegikeria delakoan nago.\nTresna egokia, partekatzeko, kolaboratzeko, zientzia eta matematikarako interesgarria, baina puntu beltz horrekin.\nPrevious Mugikorrak ikastetxeetan. Aztertzen.\nNext 4.0 Ikasleak


Mp3ak Igo Errep Sortu Txertatu Aurkezpena, SlideSearchEngine.com\nMp3ak Igo Errep Sortu Txertatu Aurkezpena\nInformation about Mp3ak Igo Errep Sortu Txertatu Aurkezpena\nSoinu-artxiboa sarera igo, erreproduzigailua sortu eta blogean txertatu Irratsaioen-txantiloi bat nola sortu\nProzesuaren laburpena 1.- Soinu-artxiboa interneteko gordeleku-zerbitzu batera igo (ikastetxeko zerbitzarian kokatzerik baduzu, han jarri). 2.- Gordeleku-zerbitzuak eskainitako kokatze-helbidea (URLa) kopiatu (edo zerbitzariarena) 3.- Irratsaio horretan eskaini nahi dituzun saio guztien URL helbideak erreproduzigailua sortuko dizun zerbitzu batean sartu 4.- Zerbitzu horrek sortuko duen etiketa hartu, eta zure blogean txertatu\n1.- Soinu-artxiboa interneteko gordeleku-zerbitzu batera igo (ikastetxeko zerbitzarian kokatzerik baduzu, han jarri).\n2.- Gordeleku-zerbitzuak eskainitako kokatze-helbidea (URLa) kopiatu (edo zerbitzariarena)\n3.- Irratsaio horretan eskaini nahi dituzun saio guztien URL helbideak erreproduzigailua sortuko dizun zerbitzu batean sartu\n4.- Zerbitzu horrek sortuko duen etiketa hartu, eta zure blogean txertatu\nProzesu guztia zerbitzu berean: IMEEM: Azalpen lasterra : 1.- Soinu-artxiboak IMEEMeko web-gordelekura igo http://www.imeem.com/ 1.1.- Soinu-artxiboa bilatu eta igotzeko esan 1.2.- Artxiboari buruzko informazioa sartu\nProzesu guztia zerbitzu berean: IMEEM:Azalpen lasterra : 2.-Soinu- artxiboak soinu-zerrendan sartu (Add to a playlist)\nProzesu guztia zerbitzu berean: IMEEM:Azalpen lasterra : 3.- Blogean txertatzeko moduko etiketa kopiatu.\nProzesu guztia zerbitzu berean: IMEEM:Azalpen lasterra: 4.- Etiketa Blogean txertatu\nI.- Artxiboak gordelekura igo Prozesu guztia zerbitzu berean: IMEEM. Urratsez urratseko azalpena\nProzesu guztia zerbitzu berean: IMEEM. Urratsez urratseko azalpena 1.- Web tokira joan http:// www . imeem . com / 2.- Kontua ireki ahal izateko “SignUp” sakatu .\nProzesu guztia zerbitzu berean: IMEEM. Urratsez urratseko azalpena 3.- Irekiko zaizun fitxa bete, eta SignUp sakatu\nProzesu guztia zerbitzu berean: IMEEM. Urratsez urratseko azalpena 4.- “ Alta” egina dagoenean, ongi etorri pantaila ageriko zaizu. Artxiboak igotzen hasteko “Upload” sakatu Lagunak gonbidatzeko gonbidapenari erantzuten ez badiozu ez da ezer gertatzen\nProzesu guztia zerbitzu berean: IMEEM. Urratsez urratseko azalpena 5.- “Upload music” aukeratu\nProzesu guztia zerbitzu berean: IMEEM. Urratsez urratseko azalpena 6.- Igotzen hasteko, “Browse” sakatu 7.- Igo nahi dituzun artxiboa bilatu, aukeratu eta “ireki” sakatu. 8.- Artxibo gehiago aukeratu ahal izateko, “browse” berriz ere sakatu\nProzesu guztia zerbitzu berean: IMEEM. Urratsez urratseko azalpena 9.-Igo nahi dituzun artxibo guztiak aukeratutakoan, “Start Upload” sakatu\nProzesu guztia zerbitzu berean: IMEEM. Urratsez urratseko azalpena 9.- Itxaron. Lasai, denbora behar du, ez luzetsi\nProzesu guztia zerbitzu berean: IMEEM. Urratsez urratseko azalpena 10.- soinu-artxiboei buruzko informazioa aldatzeko aukera emango dizu Lana burututa dagoenean mezu hau ikusiko duzu\nII.- Soinu-zerrenda sortu Prozesu guztia zerbitzu berean: IMEEM. Urratsez urratseko azalpena\nProzesu guztia zerbitzu berean: IMEEM. Urratsez urratseko azalpena 1.- soinu-artxiboen gordelekura joan: 1.1.- Playlist sakatu 1.2.- My Playlist aukeratu\nProzesu guztia zerbitzu berean: IMEEM. Urratsez urratseko azalpena 2.- soinu artxiboetan sartu, banan bana, eta soinu-zerrendan sartu ditzala esan (“Add to a playlist” sakatuz)\nProzesu guztia zerbitzu berean: IMEEM. Urratsez urratseko azalpena 3.-Sortu soinu-zerrenda: izena eman, deskribapena idatzi eta “sortu” sakatu.\nProzesu guztia zerbitzu berean: IMEEM. Urratsez urratseko azalpena 4.- Bueltatu soinu artxiboen gordelekura “All off HN’s Music” sakatuz 5.- Beste soinu artxibo bat aukeratu 6.- Zein soinu-zerrendetan txertatu behar duen adierazi, eta Add sakatu. Honelako erantzuna jasoko duzu 7.- Urrats hauek behin eta berriz errepikatu, zerrenda osatu arte.\nProzesu guztia zerbitzu berean: IMEEM. Urratsez urratseko azalpena 8.- “playlist” erlaitza aukeratu, eratu duzun soinu-zerrenda ikusiko dituzu\nProzesu guztia zerbitzu berean: IMEEM. Urratsez urratseko azalpena 9.- soinu-zerrenda ireki, izenaren gainean klikatuz . 10.- Imeem-ek sortu duen etiketa kopiatu (Ctrl+C)\nProzesu guztia zerbitzu berean: IMEEM. Urratsez urratseko azalpena 11.- Blogean txertatu (Ctrl+V)\nProzesu guztia zerbitzu berean: IMEEM. Urratsez urratseko azalpena 12.- Blogean honela ikusiko da\nAurkezpena prestatu - GELAKO BLOGA\nKomikiak sortu. Konpetentzia digitala. Parte hartu. Aurkezpenak egin >  ... 05. Aurkezpena Slideshare-ra igo Ver: Aurkezpena prestatu ondoren, ...\nBideotutorialak - G05 Eskola2.0\nBlogean objetu desberdinak txertatu. ... Aurkezpena sortu. Aurkezpena "enlazar eta insertar" gure blogean. 6. Saioa. ... Sortu, editatu eta igo fitxategiak ...\nWikiproiektu:Amarapedia-Olatu Talka 2015 - Wikipedia ...\nAurkezpena: Nola parte ... Amara auzoari buruz entziklopediako edukia sortu eta ... eta txertatu Wikipediako artikuluaren URL helbidea ...\nkontxa5 - IKT\n... Txantxangorria karaoke bat aukeratu eta blogean txertatu azalpen testu ... Aurkezpena sortu: 8: ... Aurkezpena amaitu eta blogean igo: 9: ...\nPedro María Unanue - Wikipedia, entziklopedia askea.\n... bizkaitar kantari tenorra izan zen. J. Reart musikariarekin egin zituen ikasketak Madrilen. 1836. urtean egin zuen aurkezpena ... sortu da euskal ...\nGoogle Docs en bitartez publikatu ala PDF bezala deskargatu eta ISSUUn igo. 5. Aurkezpena blogean ... informazio orria sortu. Argazkiak edo irudiak txertatu.\n4. jarduera: Euskal Herriko argazkiak | Txanela\nSortu kontu berria; Eskatu pasahitz berria; 4. jarduera: Euskal Herriko argazkiak. 2. unitatea. 1. 2. 3. 4. 5. 6. 7. 8. 9. 10. 11. 11. 11. 11. 11. 11. 11 ...\nNOLA SORTU BLOG BAT (BLOGGER) - YouTube\nNola sortu blog bat Google-en Blogger plataforma erabiliz. ... NOLA IGO BIDEOAK ... Nola txertatu Youtubeko bideo bat blogean - Duration: ...\nweb20ikastaroa - LANAK\nPreziren eskuliburua euskaraz. by Koldo Etxebarria on Prezi\nThese presentations are classified and categorized, so you will always find everything clearly laid out and in context. You are watching Mp3ak Igo Errep Sortu Txertatu Aurkezpena presentation right now. We are staying up to date!


Katuak, txakurrak, intsektuak eta gu - GARA\nIntsektuen misterioek beti kezkatu naute. Txikitan armiarmari euliak jateko ematen asko dibertitutakoa naiz. Termiten gizarte antolaketa, adibidez, bere primitibotasunean, sozialismo zientifikoaren aplikazio praktikotzat jo izan dut. Gizarte baten funtzionamendu harmoniatsua txinaurrien antolaketaren mirari politikoan egiten zait ikusgarri. Sorginorratzak ehizatzen ikusi eta ikasten dut. Kotxorroak sorginorratza ze erraz bidaltzen duen antzarak perratzera zinez kilikagarria egiten zait. Eta marisorginak ze mokadu ederrak egiten dituen sorginorratzen kontura, sorginduriaren irakasgai perlatzat daukat. Eltxoak, arkakuxoak eta zorriak, bere txikitasunean ze harri diren eta horrek gizakiok zenbat madarikatzen gaituen ikustea oso metafora indartsutzat daukat.\nLabezomorroen ezdeusa zinez epopeikoa iruditzen zait ere. Milaka milioi dolar xahutzen ditu gizakiak labezomorroen kontrako gerra kimiko eta hormonalean eta, hala ere, labezomorroa beti zomorro eta beti gizakiari tirrit! Moztu burua labezomorroari, sartu beirazko ontzian eta biziko da egunetan, harik eta gosez hil arte. Apokalipsi nuklear batek ere ez lituzke akabatuko. Labezomorroak baiezta dezake, guk ez bezala, munduan biziko den azken izakia bera izango dela.\nAzken buruan, zer gara gizakiok, ba? Batzuk kotxorro, asko eta asko (potro)zorri, marisorgin ala sorginorratz, labezomorro kaskagogor ugari Euskal Herrian, arkakuxo kontaezinak... Gizakiok, gure misterio ilun eta gartxuan, ez ote dugu intsektuen trazarik? Galderak... baieztapen janzkerak.\nEgunkarian berri hauek irakurrita «epaileak otso bakarti islamista espetxeratu du», «Real Madrileko hienak Messi ñu kumearen kontra», «Frantziak `Serval operazioa'-rekin aurrera joko du», ordea, katu ala txakur, betikoan segitzen dugula ikusten da. Otsoak txakur, hienak genetikaz katu eta jokabidez txakur eta serbala -bere lurraldea gernuz markatzeko egunean 3o aldiz txiza egitearen berezitasuna duena- katu, katamotzaren lehengusu. Betikoan. Aukeran, txakurzale baino katuzaleago naiz. Asasino maitagarriok ezkongaitz direlako, polizia txakurrak ez bezala polizia katurik ez dagoelako seguruenik.


Besaulki eta haize aldaketak. Noticias de Gipuzkoa\nAitzol Elizaran - Domingo, 21 de Mayo de 2017 - Actualizado a las 06:13h\nEz zaizkit sekula gustatu horrelako tipoak, beren tokia bermatu beharra dutenak, edozeren edo edozeinen gainetik. Anbizioa gaizki ikusia dago bereziki gure gizartean, handinahikeriarekin nahasten da maiz, eta itzalpean egotea asko baloratzen dugu, eta ez hainbeste bere burua nabarmenarazi nahi duen hori. Beste alde batetik ordea, datorkigun munduan norberekeria gero eta preziatuagoa da, bakoitzak bere ametsak bilatu eta aurkitzea, gure esku dagoen guztia horren alde jar-tzea, lortu beharrekoak lortzeko. Gizartea amerikanizatu zaigu, berekoitu, liberalismoa errotik sartu eta sortu. Erronka ederra datorkigu bi joera hauek uztartzen.\nPolitikariekin bereziki fintzen dugu usaimena. Gehiegizko asmoa leporatzen diegu, ez hainbeste bando aldaketa hauek maila xumeago batean gertatzen direnean ordea. Adibide bat jartzearren: gure lagun Joxe nazkatuta dago bere lanarekin. Ez ditu lankideak gustuko, soldata ez da nahiko lukeena, eta ondoko lantegira joan da lanera. Baldintza hobeak eskaini dizkiote. Zer egin behar zuen ba? Martin, aldiz, alderdi politiko bateko kide izan da urteetan zehar, baina ez zetorren bat azkeneko erabakiekin, eta gainera bere barnean sentitzen hasia zen ondoko alderdiko ideiekin ados zetorrela. Bere diputatu akta utzi, eta pareko eserlekura pasa da. Alarma guztiak piztu dira. Ez gaizki ulertu, ongi bereizten ditut bi planoak eta bakoitzaren ardura morala,bat horretarako aukeratua izan dela eta bestea ez, baina batzuk sekula alda-tzen ez diren moduan, beste batzuk bai, eta azken batzuk maizegi.


Martin Ugalde Kultur Parkea » Euskara, normaltasunerantz?\n2020-06-05\t/ Martin Ugalde Kultur Parkea\nKoronabirusaren krisiaren ondorengo «normaltasun berrian» euskarak izan beharko lukeen lekuaz eztabaidatu zuten Idurre Eskisabelek, Amelia Barquinek eta Josu Amezagak Martin Ugalde foroan.\n«Normaltasuna eta euskara oximoron bat da. Zertaz ari gara?». Koronabirusaren pandemiaren testuinguru berrian euskarak izan beharreko lekuaz mintzatu ziren atzo Martin Ugalde foroan, eta horixe izan zen Idurre Eskisabelek hasieran botatako galdera. Euskara ere normalitaterantz? izenburua jarri zion Euskararen Gizarte Erakundeen Kontseiluak ekainak 4an Andoainen antolaturiko mahai inguruari, eta galdera horren bueltan aritu ziren Eskisabel bera, Josu Amezaga eta Amelia Barquin aditu, aritu eta irakasleak, Goizalde Landabasok gidatuta.\nNormaltasuna bera zalantzan jartzea izan zen hiruren abiapuntua: izan ote daitekeen euskara «normala», eta egokia ote den pandemiaren aurreko egoerara itzultzea. Zendu berri den Mattin Larzabal kazetariaren ibilbidea jarri zuen Eskisabelek adibide, pandemiaren aurreko «normaltasuna» azaltzeko. «Haren egunerokora baldin bagoaz, prekaritatea izan da. Eta prekaritatea izan da, euskaraz lan egitea hautatu zuelako». Koronabirusaren krisiak agerian utzi du, haren hitzetan, zein den euskararen egoera «prekarioa», eta, beraz, normaltasunera itzultzea prekaritatera itzultzea litzatekeela. «Hartara itzultzea? Txarrena da prekaritate hori desio bihur litekeela». Ez luke hala behar, haren ustez: «Lehengora bueltatzeak ez du izan behar desio bat. Gutxienekoak berreskuratzeak bai, baina kontuan izanik gutxienekoak direla». «Marra gorriak» ezartzeko garaia dela aldarrikatu zuen Eskisabelek, «oinarrizko hitzarmenak abiatzeko»: «Honek guztiak erakutsi digu euskara ez dagoela oinarrizkoetan».\nHezkuntza presentzialean izandako etenaz eta pantailaren presentziaz ere aritu ziren atzoko solasaldian. Barquinek nabarmendu zuen, erraterako, anitz hitz egin dela arrakala teknologikoaz, baina ez hainbertze hizkuntzarenaz. Haren ustez, lotuta daude. «Batzuetan, gainezarri dira: desabantaila ekonomikoan daudenak dira euskaratik urrunago daudenak. Ez beti, baina bai askotan». Irakaskuntza modu telematikoa oraindik «traketsa» dela ohartarazi zuen, eta harremanak galdu egin direla, pantailaren bertze aldean ikaslerik ba ote dagoen ez jakiteraino. «Edukien transmisioa» lehenetsi da, haren hitzetan, eta ez «tutoretza»: «Euskara lotu da autoritatearekin, edukiekin… ez harremanekin». Ideia bat nagusitzen da orduan: «Euskara zertarako da? Irakasleari entzuteko eta lanak egiteko. Euskararen izaera akademikoa indartzen ari da». Emozioak berreskuratzeari eman zion garrantzia, pantailek ekarri dutenari buruz Mari Luz Estebanen ideia bat berreskuratuta. «Gorputza desagertzen bada, emozioa desagertzen bada, euskararen kalterako izango da. Euskararen biziraupena ez da pantailekin lotuta egongo den zerbait».\neuskaraHikuzntzakontseiluaMartin Ugalde Foroa


Azala / eTwinning Sariak 2010 / Haurrentzako jarduera erakargarriak. Colours of life: common story written by children\nIzenburua: Colours of life: common story written by children\nProiektu honetan hainbat herrialdetako Haur Hezkuntzako ikastetxeak sartu ziren hasieran, Espainia besteak beste, baina, gehienbatean Poloniako ikastetxe batek eta Maltako beste batek garatu dute. Proiektuaren helburua etapa honetako kurrikulua kolorea elementu komun hartuta garatzea da. Berdeak, marroiak, laranja koloreak, gorriak, zuriak, horiak,... agertzen dira ingurumenean, urte-sasoietan, elikagaietan, jokoan, artean, etab.\nHaurrek landu eta egindako gauzak ikustea haurren artisautza-tailer batean sartzea da; era guztietako materialak eraldatzen eta modelatzen gozatzen dute artistek: kartulinak, plastilina, frutak, janaria, orbela, mozorro-jantziak, galtzerdiak, musika, postalak, margoak, etab. Horren guztiaren emaitza oso produktu kreatiboak dira eta begia indar handiz erakartzen dutenak, txikienak izugarri motibatu dituztenak. Horrekin batera postalak bidaltzen ere jardun dira, eta, etapa honetan jarduera arruntagoa bada ere, haurrengan gogo bizia pizten du horrek.\nIkasleen adina ez da eragozpena izan IKT tresna batzuk eta besteak baliatzeko: bideoa, vokia, powerpoint, google earth, elluminate, etab. Horiei esker ikastetxe batzuetako eta besteetako ikasleek egin dituzten lanak elkarri bidali eta erakusteaz gain, zuzenean komunikatu ahal izan dira bideokonferentzia bidez eta benetan elkarlanean jardun ahal izan dute: Sjetchfu tresnaren bidez istorio bat asmatu du ikasle bakoitzak, edozein ikastetxetakoa eta herrialdetakoa izanik ere, bere ideiak eman dituen marrazkietan oinarrituta. Ikus dezakezu hemen jarraian:\nLana arreta handiz planifikatzea, gai-multzotan antolatutako wiki bat eta proiektuaren koordinatzaileen artean izan den elkar-hartze handiak Haur Hezkuntzako ikasgeletarako eskuliburu egiten dute lan hau, eTwinning 2010 Sari Europarretako 4 eta 12 urte bitartekoen kategorian saria jasotakoa.


'Hartu musikaren olatua' kanpaina abiatu du Danbolin Musika Eskolak - - Karkara.eus\nDanbolin Musika Eskola 2021-06-17 15:00\nHerritarrak Danbolin Musika Eskolan izena ematera animatu nahi ditu 'Hartu musikaren olatua' kanpainak.\nDanbolin Musika Eskolak matrikulazio-kanpaina berezia abiatu du aurten, 'Hartu musikaren olatua!' lelopean. Kanpainaren barruan hiru bideo labur prestatu ditu, sare sozialetan banatzeko.\nUrtero bezala, datorren ikasturterako matrikulazioa bi fasetan egingo da. Hauek dira aurtengo datak: ekainaren 21etik uztailaren 2ra eta irailaren 1etik 7ra.\nMusika-eskolaren eskaintza zein den jakiteko, honako loturan klik egin daiteke eta bertan dago azalduta zein instrumentu eskaintzen diren, irakasleak zein diren eta gainerako informazio guztia (datorren ikasturteko egutegi eta ordutegiak, prezioak, arauak…):\nMatrikulazio-orria ere goiko estekatik deskargatu daiteke eta, gero, e-mailez bidali musika-eskolara, danbolinme@gmail.com helbidera. Matrikulazio-orria eskuz entregatu nahi duenak Danbolin Musika Eskolaren bulegora jo behar du goian adierazitako egunetan eta ordutegi honen barruan: 10:00etatik 14:00etara eta 14:30etatik 19:00etara, astelehenetik ostiralera.\nIzena emateko edo informazio gehiago jasotzeko, jo Danbolin Musika Eskolara (Iturbide kalea, 18. 943 833 727 telefonoa).


2011 / Ira / 20\nBidali jaietako irudiak!!!\nAurtengo porrontxoetan atera dituzun argazki eta bideoak pasaizkiguzu mesedez! baina kontuz, ze guk publiko egingo ditugu!!!\nondorengo sistema bitartez igo ditzakezu edo bestela porrontxoak@gmail.com postara bidali\n2011 / Ira / 17\nInoizko larunbatik luzeena bizitu dute koadrilek\nNobedade handi bat zuen Porrontxo Jaietako atzoko egitarauak: koadrilek hala erabakita, bazkaria egin genuen, afariaren ordez. Hala, egun osoan ibili zen blusa koloretsu mordoa, joan-etorrian, goizean goizetik ordu txikiak arte. Euriak ez gintuen kikildu!\nGoizean, jan-edanean aritzeko aukera zabala izan zen Plaza Haundin. Ohiko sagardo-dastaketari eta patata-tortilla lehiaketako parte-hartzaileen pintxoei, euskal txerri errea gehitu zitzaizkien. Ez zen lan erraza izan hura erretzea, baina bai esker onekoa: jendeak ilara luzea egin zuen txerria dastatu ahal izateko, baita gustura jan ere. Atariko ederra izan zen hori, jarraian egin genuen koadrilen bazkarirako. Nola edo hala mahai guztiak Plaza Haundiko teilatuen pean jarri eta gero (euriak ere Porrontxoetan egun-pasa egin nahi, antza), 400 lagundik gora elkartu ginen, jai-giro ederrean. Etengabeko parrandak sukalde-lanetarako tarte handirik utzi ez, eta entsaladak eta antzeko plater errazak izan ziren nagusi, baina besteak beste, hegaluzea, paella eta Adarragako tartak ere ikusi genituen mahai batzuetan. Eta nola ez, bukatzeko, kafea, patxarana eta pattarra guztiontzat.\nDigestiorako ia denborarik hartu gabe, koadrilen olinpiadari ekin genion gero, Plaza Berriko Karp-Totxan. Proba gogorrak egin behar izan zituzten parte hartu zuten sei koadriletako kideek, eta batek baino gehiagok zorabiatuta, bustita edo aurpegia irinetan eta kola-kaoan murgilduta bukatu zuten. Probetako batean epaileen erabakiek piztutako polemikak Champions-eko partiden pare berotu zuen giroa, baina hura konpontzeko proposatutako azken proba alternatibo eta erabakigarriarekin zuzendu zen arazoa: koadrila bakoitzeko kide batek edo batzuek bere talentu bat erakutsi behar izan zuten jendaurrean. Hasieratik olinpiadetan aurrea hartu zuen Xirri-Tarrak koadrilak Ben Parhan bere fitxaje herbeheretarrari eman zion erantzukizun osoa, eta aspaldi egiatartu zen kaxkagorriak ez zuen hutsik egin: Haizea Sanz koadrilakideak lagunduta eta Xirri-Tarrakeko gainontzeko kideen babespean, ederki asko dantzatu zuen Agurra. Hala, blusa more-berdedunek lehenbizikoz irabazi dituzte olinpiadak aurten.\nOlinpiadak bukatzerako gaua gainean genuen ia, eta harekin batera, bisitari porrontxozaleak etortzen hasiak ziren. Plaza Haundi eta Plaza Berri gainezka egon ziren atzo gauean; bai kale-jiran, baita ordu txikiak arte luzatu zen festa-giro sanoan ere.\n2011 / Ira / 16\nIgoera mundiala egin dugu, gure lehenengo koadrilek gidatuta\nEz gara zenbatzen hasiko, baina atzoko koadrilen igoera azken urteetako jendetsuena izan zen ziurrenik. Eta horretan izango zuen zerikusirik, Porrontxo Jaien 30. urteurrenean, gure lehenengo koadrilei egin genien omenaldiak. Bejondeiela!\n20.00ak pasatxo zirela, dena prest zegoen Egiako pasabidearen sarreran, aurreneko koadrila horietako kideei merezitako omenaldia egiteko. Kide horietako batzuk hunkitu samar ikusi genituen. Egongo ez ziren ba, haiek agurtzera agertu zen jendetza ikusita? Haiek hasitako festa xume horiek zer neurri hartu duten ikusita? Eta omenaldia bete-betean zela, hara non agertzen zaigun Odon, bizikleta eta guzti! Hauteskundeetako kolpeak seko jota utzi du, antza, beteranoen omenaldian parte hartzera etorri baitzitzaigun, eta gainera, beste ‘beterano’ batzuek lagunduta: Bilintx, Txirrita eta Marilyn Monroe! Odon gizajoak uste zuen besoak zabalik hartuko genuela, baina ez zen horrela izan… Hain zuzen ere, aurten koadrilen mozorroetarako aukeratutako gai nagusia izan da bera. Ardi Galduak koadrilak atzo banatutako pegatinek dioten bezala, “Esto con Odon no pasaba”.\nHala, Odonen ‘show’-aren ondoren hasi zen eromena, koadrila beteranoetako kide batzuek txupina bota zutenean. Gora Porrontxo Jaiak! Ohi bezala, txarangak, Porrontxok eta Porrontxinak lagunduta egin genuen igoera. Bueltan, Karmengo Aman, batukadak hartu zuen txarangaren lekukoa, eta gero gerokoak… Koadrilen karaokea, besteak beste, Plaza Berriko Karp-totxan: baten bati tinpanoak leherrarazi arte egin genuen kanta!\n2011 / Ira / 15


Danborrada eta munduko dantzak atzo eta Euskal Jaia, gaur, Sanpedroetan - Eskoriatza - Goiena.eus\nDanborrada eta munduko dantzak atzo eta Euskal Jaia, gaur, Sanpedroetan\nAmaia Txintxurreta 2013-06-30 22:29\nEskoriatzako kaleetan danbor hotsa ozen entzun zen atzo domeka. Herriko neska-mutikoak danborradan irten ziren; guztiak dotore-dotore jantzita eta poz-pozik. Guraso, familiartekoak eta herritarrak etxeko txikienak ikustera irten kaleak bete zituzten. Gauean ostera, mundu osko txokoetatik etorri ziren hots eta doinuak. Herrixa munduan eta mundua herrixan ikuskizunak herriuaren kultura aberatsaren jatorri eta nahasketa erakutsi zituen. Ia 70 eskoriatzarrek hartu zuten parte ikuskizun hunkigarri eta alaiean. Gaur, azkenik, Euskal Jaia ospatuko dute. Taloa eta sagardoa banatuko dute eguerdi partean plazan. [ASTELEHENEKO EGITARAUA]\n• ARGAZKI GALERIAK Euskal Jaia eta buruhaundi lasterketa ı Haurren danborrada ı Herrixa munduan eta mundua herrixan\nUrtero legez sagardo kupela egon da plazan, baita herritar talde batek egindako taloak dastatzeko aukera ere. Herritar ugarik jarri dute baserritar jantzia soinean, eta musika eskolakoen dantza taldeen dantzak ere egon dira ikusgai.\nAurtengo jaietako nobedadeetako bat ere gaur goizean egin dute: buruhandien txirrindulari lasterketa. Parte hartu dutenek gainera, ez dute lan erreza izan: kontua ez zen lehenengo zein helmugaratu, azkena zein helmugaratu baizik. Azkenean, hamar bat parte hartzaileren artean, Lander Villar izan da garailea.\nEguna baina ez da hor bukatu, Santa Mariñe plazan herri bazkaria egin dute-eta.


30 urte dira gaur Lasa eta Zabala bahitu zituztela | 30 urte dira gaur Lasa eta Zabala bahitu zituztela – iparraldekohitza\nJoxean Lasa Arostegi eta Joxi Zabala Artano gazte tolosarrak izan ziren GALen lehen biktimak. Urriaren 15eko gauean Baionan bahitu, Donostian torturatu eta Alacanten, Bussoten (Herrialde Katalanak) hil zituzten, buruan tiroa jota. Hamabi urte egin zituzten desagertuta, haien gorpuak Alacanteko hilerrian identifikatu gabe zeuden bitartean. 1995ean identifikatu zituzten gorpuzkiak, eta handik lau urtera GAL berdearen kontra izandako epaiketa bakarra egin zuten Espainiako Auzitegi Nazionalean.\nElkarrekin hazitako bi gazteek bat egin zuten militantzia politikoan; ihesari ere batera ekin zioten, eta, Baionan bizi zirela, biak batera ikusten zituzten beti beste errefuxiatuek. Haien izenak betiko geldituko ziren bata bestearenari lotuta: Joxi eta Joxean.\nEz da zaila Lasak eta Zabalak Baionan egin zituzten azken orduen berreraikuntza egitea, egun osoa norbaitek lagunduta egon baitziren, Baiona Ttipitik ia atera gabe. 500 metro koadrotan ibili ziren, eta 500 metro koadro horietan hiru aldiz sumatu zuten polizien presentzia bi gazteek eta haien senide eta lagunek. Jose Luis Rajado Benaventek, gainera, zeina bi gazte tolosarrekin bizi zen, Donostiako komandantziako guardia zibilak identifikatu zituen haietako batean. Rajadok Donostiako zenbait guardia zibil ezagutzen zituen, 1982an Tolosan atxilotu zutelako, eta egun hartan Felipe Bayo guardia zibila identifikatu zuen guardia zibilak zihoazen auto batean.\nLasa eta Zabala oso kontziente ziren Baiona Ttipian poliziak zebiltzala, baina bi gazteak lasai ibiltzen ziren. Egun horretan, Joxean Lasaren arreba Arantxa, anaia Miguel Mari eta koinata Lurdes joan ziren Baionara, eta bi errefuxiatuen Maubec kaleko etxean bazkaldu zuten bostek. Bazkalostean kalera irten ziren trago batzuk hartzera, eta iluntzean berriro errefuxiatuen etxean afaldu zuten. 21:15 inguruan agurtu zituzten senideak, Bourg Neuf kalean. “Han geundela, auto argi bat pasatu zen -Renault 12 bat-, eta gure alboan geratu zen. Anaiak esan zidan txakurrak zirela”, azaldu zuen Miguel Mari Lasak anaiaren bahiketa eta hilketa argitzeko epaiketan. Uda hartan maiz joan ziren Baionara Lasa eta Zabalaren senideak, eta bisita bakoitzean sumatzen zuten Poliziaren presentzia.\nGau hartan, Joxean Lasa eta Joxi Zabala Mariano Martinez Kolomo errefuxiatuarekin eta haren bikotekidearekin egon ziren, eta elkarrekin abiatu ziren Tonneliers kalera. Bertan bizi zen Martinez Kolomo. Errefuxiatuak epaiketan kontatu zuenez, zelatan zeuzkatela sumatu zuten orduan ere. “Donostiako matrikuladun auto bat pasatu zen han hitz egiten ari ginela. Joxi eta Joxeanek esan zidaten poliziak zirela, eta arratsalde horretan hainbat polizia ikusi zituztela Baiona Ttipian. […] Stop batean zegoen geldituta autoa, baina denbora luzea egin zuen geldirik, eta barrukoak guri begira zeuden”. 01:00 aldera, Martinez Kolomok etxera igo eta bere autoko giltzak bota zizkien leihotik. Larunbat gaua zen, eta Arrangoitzeko jaietara joan nahi zuten Lasak eta Zabalak; Martinez Kolomok bere Renault 4L autoa utzi zien. Leihotik begira jarraitu, eta urruntzen ikusi zituen, Tonneliers kaletik trinkete aldera, trinkete atzeko orube batean baitzegoen autoa aparkatuta. Hura izan zen bizirik ikusi zituzten azken aldia.\nHurrengo goizean ziren autoa itzultzekoak, igandean. Astelehenean Martinez Kolomok lanera joan behar zuen, baina Lasa eta Zabala azaltzen ez zirela ikusita, aparkaleku aldera joan zen, autoa han ote zegoen ikustera. “Inguruko jende guztiak han uzten zuen autoa, hura baitzen ordaindu behar ez zen toki bakarra”, azaldu zuen Martinez Kolomok. Berak utzi zuen leku berean topatu zuen autoa Martinez Kolomok, ateak irekita eta gasolina kopuru berarekin. Autoan Joxi Zabalaren zamarra zegoen, eta ile xerlo bat aurkitu zuten.\nHortik aurrerakoa Lasa eta Zabala bahitu zituztenek bakarrik dakite zehatz, nahiz eta hainbat gauza argitzeko aukera izan den urteen poderioz. Lasa-Zabala auziko epaiak gertakarien nolabaiteko berreraikuntza egiten du, eta “frogatutako gertakarien” kontaketa egiten du. Horren arabera, gazteak autora sartzera zihoazen unean gerturatu, eta bahitu egin zituzten. Autoan topatutako ileek eta bestelako aztarnek indarrez eraman zituztela adierazten dute. Epaian ez da zehazten nork bahitu zituzten, “frogatu gabe” gelditu dela dio. Epaiketan, Felipe Bayo eta Enrique Dorado Villalobos guardia zibilak behin eta berriro saiatu ziren eurak Oñatin zeudela frogatzen -ETAren atentatu bat izan zen gau hartan, Oñatin, Guardia Zibilaren patruila baten kontra-; dena den, ez zuten han egon zirela egiaztatzerik lortu, eta, epaiak frogatutzat ez eman arren, zantzu guztiek diote bi guardia zibil horiek izan zitezkeela Joxean Lasa eta Joxi Zabala bahitu zituztenak.\nLapurdi eta Gipuzkoa arteko muga autoan ezkutatuta pasa, eta bi gazte tolosarrak La Cumbre jauregira eraman zituzten. La Cumbre Gipuzkoako gobernadore zibilaren etxea izan zen hainbat urtetan, eta garai hartan hutsa zegoen arren, gobernadore zibilak -Julen Elgorriaga ari zen garai hartan kargu hori betetzen- zituen hango giltzak. “1983ko urriaren 16tik, Jose Antonio Lasa Arostegi eta Jose Ignacio Zabala Artano La Cumbren egon ziren atxilotuta, eta haien zaintza, Enrique Rodriguez Galindo komandantearen aginduei jarraituz, Enrique Dorado Villalobos eta Felipe Bayo Leal guardien esku utzi zuen Angel Vaquero Hernandez kapitainak. Txandak egiten zituzten, eta beste zenbait pertsonak ere parte hartu zuten”, dio epaiak hitzez hitz. Hala, epaian bertan ere onartu zuten jende gehiagok ere parte hartu zuela Lasa eta Zabalaren bahiketan, nahiz eta haien izenik ez den inoiz argitu.\nLasa eta Zabala galdekatuak eta torturatuak izan ziren La Cumbre jauregian. Epaiaren arabera, Dorado eta Bayo aritu ziren haiek galdekatzen -torturarik ez zuen frogatutzat jo epaiak, gorpuak aurkitu zirenerako hezurrak bakarrik gelditzen zirela eta horrekin torturatuak izan zirela baieztatzea ezinezkoa zela argudiatuta-, eta Angel Vaquero kapitainak ere “maiztasunez” bisitatu zituen. “Lehen egunean Enrique Rodriguez Galindo eta Jose Julian Elgorriaga Goyenechek ere bisitatu zituzten”, dio epaiak.\nJoxean Lasa eta Joxi Zabalaren amak, La Cumbre jauregiaren aurrean.\nOraingoz jakin ez dena da zenbat egunez galdekatu eta torturatu zituzten bi gazteak, ez eta zenbat egunez eduki zituzten La Cumbre jauregian; horrez gain, ez da jakin noiz eta zein baldintzatan eraman zituzten Alacantera, ez eta tartean beste norabaitera eraman zituzten ere. Epaiaren arabera, Doradok eta Bayok eraman zituzten bi gazteak Donostiatik Busot herriko Foya de Coves izeneko parajera (Alacant, Herrialde Katalanak). “Autoa utzi eta oinez egin zituzten 200 metro inguru, mendian. Han, Browning pistola batekin, tiro bat jo zioten Jose Antonio Lasari buruan, eta bi tiro jo zizkioten Jose Ignacio Zabalari, buruan hari ere. Berehala hil ziren. Gero, aurretik prestatutako zulo batera bota zituzten gorpuak, arroparik gabe eta oraindik ahoa estalita eta lotuta. 180 zentimetro luze, 80 zentimetro zabal eta 90 zentimetro sakon zen zuloa. Lurra eta 50 kilo baino gehiago kare bizi bota zituzten gorpuak estaltzeko”.\nBaionan eta Tolosan, bien bitartean, gazteen aztarna jarraitzeko ahaleginetan ari ziren, eta Baionako polizia etxean bi gazteen desagertzea salatzeko pausoa ere eman zuten, urriaren 17an. Bezperan jakin zuten senideek desagertzearen berri. Asun Lasak, Joxeanen arrebak, ez du ahazteko desagertzearen berri izan zutenekoa. Iñigo Iruin abokatuak deitu zituen bere bulegora. “Iruinek esan zigun oso arraroa zela, kezka handia zela, polizia asko zebilela eta errefuxiatuen artean esaten zela harrapatu egin zituztela”. Asunek eman zion familiari gertatutakoaren berri. Oso gogoan du Iruinek kontatutakoa esan zuenean aitak zer erantzun zuen: “Hala esan zuen aitak: ‘Hori tiroz josita dago errepide bazter batean’; baserriko pasilloan buelta batzuk eman, eta gelara erretiratu zen. Puska batean ez zen hitzik atera gaiari buruz”.\nJose Luis Oliva Gallastegi: “Ez zaizkit etorri barkamena eskatzera, eta ez dut horrelakorik nahi”\nBaterak elgarretaratzera deitzen du gaur goizean Lebranchuren etorrera salatzeko\n“Zuek GAL gelditu, eta gu hasiko gara kanporatzen”


Juaristi ISBren garaipenarekin hasi da gizonen Euskal Kopa - Azpeitia - uztarria.eus\nJuaristi ISBren garaipenarekin hasi da gizonen Euskal Kopa\nAnartz Izagirre 2021-09-25 10:21\nAtzo, ostirala, jokatu zen Euskal Kopako lehen partida kiroldegian, eta etxeko taldea 68-50 nagusitu zitzaion Zornotzari; beraz, bi puntu erdietsi zituen atzoko partidan. Gaur, Acunsa Donostia Gipuzkoa Basketek eta Zornotzak neurtuko dituzte indarrak, eta bihar, Juaristi ISBren txanda izango da berriro, donostiarren aurka. Hor erabakiko da nor izango den Euskal Kopa etxera eramango duen taldea.\nSaskibaloi zaleek hitzordu garrantzitsua dute asteburuan Azpeitian, gizonen Euskal Kopa hasi baitzen atzo, ostirala, kiroldegian, eta gaur eta bihar partidu bana jokatuko da bertan. Euskal Saskibaloi Federazioaren laguntzarekin, Espainiako LEB mailan dauden hiru talde euskaldunek neurtuko dituzte indarrak Euskal Kopan: Juaristi ISBk, Zornotzak eta Acunsa Donostia Gipuzkoa Basketek. Atzo, ostirala, izan zen lehen norgehiagoka Juaristi ISB eta Zornotzaren artean, eta Azpeiti-Azkoitiko taldeak mendean hartu zituen zornotzarrak; 68-50 amaitu zen partida. Bizkaitarrek egin zituzten partidako lehen saskiratzeak, baina ondoren, etxeko taldeak buelta eman zion lehiari, eta aurretik ibili ziren partidaren lau zatietan.\nGaur, zapatua, Euskal Kopako bigarren partida jokatuko dute zornotzarrek Acunsa Donostia Gipuzkoa Basketen aurka, 18:00etan hasita, eta bihar, igandea, Juaristi ISB eta donostiarren arteko lehiarekin erabakiko da nork eskuratuko duen gizonen Euskal Kopa. 18:00etan hasiko da partida hori ere, eta kiroldegian izango da. Sarrerak dagoeneko salgai daude webgune honetan, eta online salduko dituzte partidak hasi baino bi ordu lehenagora arte. Partida bakarra ikusteko sarrera bakoitzak 10 euro balioko ditu, bi ikusteko 15 euro eta hiru norgehiagokak ikusteko 20 euro.\nEmakumeek joan den astean jokatu zuten Euskal Kopa, eta Azkoitia-Azpeitia ISBko neskek lortu zuten garaipena Beasaingo finalean, Barakaldori eta Idiazabali irabazita.


Arriaga dantzan hasiko da 'Kaash' ikuskizunarekin — dantzan.eus\nHemen zaude: Hasiera › Hemeroteka › Arriaga dantzan hasiko da 'Kaash' ikuskizunarekin\nArriaga dantzan hasiko da 'Kaash' ikuskizunarekin\nEkitaldia bihar izango da eta sarrerak 8,50 eta 25 euro artean daude salgai\nAkram Khan Company dantza taldeak 'Kaash' izenburuko ikuskizuna aurkeztuko du bihar Arriaga Antzokian. Sarrerak, 8,50 eta 25 euro artean, teatroarriaga.com webgunean, 946 850 850 telefonoan eta antzokiko txarteldegietan erosi daitezke, aurretiazko salmenta ordutegian.\nLondreseko koreografoa gaur egungo artista ospetsu eta errespetatuenetakoa da. 'Desh', 'iTMOi', 'Vertical Road', 'Gnosis' edo 'Zero degrees' moduko ikuskizunak sortu ditu, eta 2012ko Londreseko Olinpiar Jokoen irekiera ekitaldiko atal bat prestatzeko ardura izan zuen.\nOrain, Akram Khan Company taldeak hindieraz 'balego' esan nahi duen 'Kaash' ikuskizuna eskainiko du. Indiako Ganesh, Krishna eta Shiva jainkoen ebokazioa erakusten duen dantza ikuskizuna da. Jainko horietako bakoitza antzinako ezaugarri sinbolikoen eta erritmikoen babeslea da. Lan koreografiko horren eraikuntza modu estuan dago lotuta Indiako musikaren ziklo musikal tradizionalekin, eta sorkuntza eta deuseztapena dira bost dantzari izango dituen lanaren abiapuntuak.\n'Kaash' lana egiteko, Akram Khan koreografoa bi artista ezagunekin elkartu zen: Nitin Sawhney konposatzailearekin eta Anish Kapoor eskulturagilearekin. Nitin Sawhney une honetako konposatzaile aktibo, moldakor eta ospetsuenetakoa da, 50 soinu banda baino gehiagoren egilea. Horrez gain, estudioko bederatzi disko grabatu ditu eta Paul McCartney, Sting edo Jeff Beck bezalako artistekin aritu da, besteak beste.\nBestalde, 1954an Bonbain jaio zen eta gaur egun Londresen bizi eta lan egiten duen Anish Kapoor bere belaunaldiko eskulturagile eraginkorrenetakoa da, eta bere lanetako batzuk Guggenheim Bilbao Museoan ikus daitezke.\n'Kaash' ikuskizuna. / E. C.


"Gure bazkideak gonbidatzen ditugu egoitza berria ezagutzera" - Mondraberri\nSan Felipe Elkarlaguntza:\n"Gure bazkideak gonbidatzen ditugu egoitza berria ezagutzera"\nElkarte honek 12.000 bazkidetik gora ditu Debagoienean. Grupo San Juanen bulego berria inauguratu da gaurkoan. Honen helburuetako bat da "bazkideengana gerturatzea", eta bertako langile berriak hainbat zeregin izango ditu.\nBideoa, testua eta argazkiak: Gontzal Landa Herbias / 2019ko urriak 30, asteazkena\nSan Felipe Elkarlaguntzak egoitza berria inauguratu berri du, Grupo San Juaneko Alfonso X. plazako 3. zenbakian.\nElkarte hau 1898an sortu zuten, irabazi asmorik gabekoa da, eta hildako bazkideen ehorzketa eta lekualdatze gastuak asetzen ditu, elkarri lagunduz. Egun Arrasaten eta Debagoienean 12.277 onuradun ditu, eta bere printzipioak dira:\nKontuan hartzekoak dira ehorzketako gastuak 3.500 € ingurukoak izaten direla. "Gure bazkideen kasuan, gastu horien zati handi bat estalita dago, familiakoei prestazio ekonomikoa emateaz gain". Ehorzketako hainbat gastu estaltzen ditu:\nHorretarako, bazkideak urtean 55 euroko kuota ordaintzen du, eta "heriotza-aseguruetan ez bezala, ez da adinean gora egin ahala garestitzen". Horrenbestez "merkatuko zerbitzurik lehiakorrena eskaintzen dugu prezioan, eta konfiantzazko eta gertuko pertsonak eskaintzen dute".\nInaugurazioan izan dira, besteak beste, Iñaki Aranburu elkarteko lehendakaria, Beatriz Belategi egoitzako langilea, elkartearen aurreko Zuzendaritzako kide batzuk, bazkideen ordezkariak eta Maitane Muñoz Gizarte-Ongizateko zinegotzia.\nLehendakariak azpimarratu du egoitza berriaren helburua "bazkideegana gerturatzea". Era berean, logotipoa eta marka aldatu dituzte oraintsu, hain zuzen, "irudia berritzeko, ikusgarriagoa izateko eta azkar identifikatzeko".\nBerritzearen arrazoietako bat da "azken urteetan bazkide kopuruak pixkanaka behera egin duela". Horregatik "bazkide berrien bila gabiltza" eta "seme-alaba jaioberriak sartzea sustatuko da".\nGainera, Beatriz Belategi "hemendik aurrera San Felipe Elkarlaguntzaren aurpegia izango da bazkideei begira". Bertako langilearen zereginak dira:\nBazkideen datuak gaurkotzea eta informatizatzea\nBazkideen fidelizazioa lortzea\nAlten eta bajen kudeaketa\nBazkide berriak aurkitzea\nIldo horretan, "bazkideen datuak gaurkoturik ez daude, eta lan horrek denbora luzea behar du, baita urteko kuotak kobratzea ere. Horren aurrean, gure bulego berriaren zerbitzua abiatu dugu".\n"Lan-karga horiek kentzen baditugu, ehorzketen prestazioak hasi eta gehitu ahal izango ditugu. Gure bazkideak bizirik dauden bitartean eskaintzen dizkiegun zerbitzuak zabaldu, ekarpenak jaso gabe".\nAdibidez "gure bazkideen interesekoak izan daitezkeen ekimen batzuk antolatzen dihardugu"- Izan ere, gaurkotasunezko bi ekitaldi antolatu dituzte:\nAzaroaren 11n, iluntzeko 18:30ean, Kulturaten, hitzaldi-tertulia hileta zibilen inguruan. 'Maite dugunendako Agur goxo eta beroa'.\nAbenduaren 9an, baita 18:30ean eta Kulturaten ere, Maite Urzain aditu arrasatearrak doluaren inguruko hitzaldia emango du, 'Gabonak etxean... norbait falta denean'.\nEkitaldian ere hitza izan du Maitane Muñoz Gizarte-Ongizate zinegotziak. Elkartea zoriondu du eta udal-ordezkari gisa eskerrak eman dizkio. Gaineratu du "eboluzionatu duzuela", baita "etorkizuna eta lan egiteko gogoak dituzuela" ere.\nLehendakariak gonbitea egin die San Felipe Elkarlaguntzako bazkideei "egoitza berria ezagutzera etor daitezen". San Felipe Elkarlaguntzarekin harremanetan jartzeko:\nBulego ordutegia: 11.00etatik 13.00etara eta 17.00etatik 19.00etara\nBulegoko telefonoa: 943 77 30 22\n24 orduko telefonoa: 943 53 29 10\nAurki informazio zabalagoa izango da sanfelipe.eus webgunean.


Ospatzeko arrazoi ugari • ZUZEU\nOspatzeko arrazoi ugari –\nGaurkoan, hilabete barru izango dugun ekitaldi baten berri eman nahi dizuet… Bertan, Bai Euskarari Elkartearen 10. urteurrena ospatuko dugu. 2007an sortu zen elkartea, 7 urte lehenago abian jarritako Bai Euskarari Ziurtagiriaren proiektua indartzeko, elkarlanaren bidez gidatzeko, zabaltzeko eta sendotzeko, eta gizartearen aurrean erreferentziala izateko xedearekin.\nBidean, hanka-sartzeren bat izan dugu, noski, baina aurrera egiteko ikasbidea izan da. Atzera begiratuta eta azken 10 urte hauetako lorpenak ikusita, baditugu harro egoteko motiboak, Bai Euskarari Ziurtagiriaren proiektutik harago joan baikara. Asko dira orain arte abian jarritako egitasmoak eta buruturiko proiektuak. Urtero, Ziurtagiria duten entitate guztien segimendua eta ebaluazioak egiten ditugu, hedapena ere egin ohi dugu, horietan eta inguruan euskararen erabilera eta presentzia sustatzeko eta areagotzeko. Gero eta pertsona, entitate, enpresa edota komertzio gehiago ohartzen ari dira euskara arlo profesionalean txertatzearen balioaz eta hizkuntza sustatzeko ahalegina egiten ari dira. Bai Euskarari Elkartea saiatzen da bidaide eta laguntzaile izaten prozesu horretarako baliabideak eta erraztasunak eskainiz, esate baterako: euskararen erabilerari dagokionez egoki aritu nahi duten entitateek egin beharreko bidea jaso dugu eta horren berri zabaltzeko posterrak prestatu ditugu, erakundeen hizkuntza-egoeraren diagnosia egiteko aplikazioa zabaldu dugu, Lansarean euskarazko lan-ataria sortu dugu… Era berean, hainbat erakunderekin lankidetza emankorrak hitzartu ditugu eta nabarmentzekoak dira horiei esker martxan jarritako hainbat proiektu: Enpresarean, Lazarraga Sariak eta Lanabes besteak beste.\nRober Gutiérrez (Bai Euskarari Elkartearen zuzendaria)\nbai euskarari, euskara, ziurtagiriaren elkartea


noticia_fin_curso_multivariante_2018 - Ikerkuntza - Ikerketaren arloko Errektoreordetza - UPV/EHU\nDatuen tratamendu aldagai anitzeko ikastaroa amaitu da (2018/05/16)\nLehenengo argitaratze data: 2018/05/16\nIragan astean, Zientzia eta Teknologia Fakultatean, datu ugariren tratamendu aldagai anitzari buruz SGIker-ek antolatutako ikastaroaren bederatzigarren edizioa egin zen. Aurten, UPV/EHUko ikertzaileek, UPV/EHUko eta SGIker-eko teknikariek edo Latinoamerikako beste unibertsitate batzuetako irakasleek kimiometriaren arloan lehen urratsak eman ahal izan dituzte.\n9 urte hauetan, guztira 50 ikertzaile baino gehiagok hobetu ahal izan dituzte kimika, biokimika, zientzia omikoak, medikuntza, matematikak, turismoa, elikagaigintza edo arkitektura bezalako hain aplikazio esparru diferentetarako datuen tratamendu aldagai anitzaren inguruko ezagutzetan. Denbora horretan, Luis Bartolome BAZZeko irakasle teknikaria eta SGIker-etako antolakuntza osoa ikertzaileen gero eta eskaera handiagoa hobetzen saiatu dira, ikastaroak ISO 9001 arauaren arabera frogatuz, datuen tratamendurako software modernoagoa eta intuitiboagoa eskuratuz, eta azken tratamendu aldagai anitzetan teknikariaren etengabeko prestakuntza eskainiz.\nSGIker-etatik, orain arte bertaratu diren erabiltzaileei eskerrak ematen dizkiegu, euren prestakuntzarako gugan jarri duten konfiantzagatik. Halaber, UPV/EHUko gainerako komunitate zientifikoa, datozen urteetan, gure ikastaroetan oraingo jarrera berberarekin parte hartzen jarrai dezan gonbidatzen dugu.


Otsolar: ZERO ZABOR\nIazko urtetik inoiz baino koloretsuago ikusten dugu herria. Kolore hauek naturarekiko oreka aldarrikatzen dute, etorkizuna osasunez, konpromisoz eta itxaropenez janzteko gogoa. Osasunez, inork ez dugulako nahi zabortegi kutsakorrik edo erraustegirik gure herrian. Konpromisoz, ezin garelako ikusle hutsak izan, iritsi da Zero Zabor norabidean urratsak emateko garaia. Azkenik, itxaropentsu, beste herri batzuen esperientziatik ikasi dugulako urrats haundiak eman daitezkela ohitura batzuk aldatuz.\nLizartzan bertan zenbait ekintza antolatu ziren gaiari buruzko informazioa emateko eta udalak Zero Zabor norabidearen aldeko apustua egin zuen. Guzti honen ondorioetako bat konposta egiten duten familia kopuruaren igoera nabarmena izan da, bai etxean eta bai auzo konposta guneetan. Hondakin organikoa etxean sortzen dugunaren ia erdia da. Zabortegietan usteldu eta arazo larriak ematen ditu, erraustegietan konposatu kaltegarriak sortzen ditu. Konpost bihurtuta ordea lurrera itzultzen da materia organikoa lurra aberastuz. Aurrerapen haundia beraz. Oraindik asko daukagu egiteko eta ikasteko baina guztion artean emaitza onak lor ditzazkegu. Beraz, animiatu, galdetu eta parte hartu.\nHala ere, beti gogoan izan behar dugu zaborrik onena sortzen ez dena dela. Askotan behar ez ditugun gauzak erosten ditugu eta beharrezko duguna erostera goazenean ere erosi nahi dugun horrekin batera hondakinak erostera behartuta gaude. Gehiegizko kontsumoan oinarritutako eredu ekonomikoaren ondorio da hau. Honen aurrean, badira salgai solido zein likidoak hondakinik sortu gabe erosteko aukera ematen duten berrerabiltzeko ontziak, poltsak, tuperrak eta hainbat tresna. Hoien erabilera bultzatu eta gune guztietara zabaltzeko baldintzak sortu behar dira.\nIhauterietan ere zabor asko sortzen da horretarako beharrik izan gabe. Beraz, aurtengo mozorroa prestatzeko saltokietara ez joatea proposatzen dugu. Etxeko arropak eta objektu desberdinak aprobetxatu eta nahasi daitezke buruan duzun mozorroa lortzeko eta beti dago eskulanetarako aukera. Sentitu, pentsatu, ekin!\nEtorkizuna koloretan nahi dugu eta hori aldarrikatuko dugu.\nEgilea: Otsolar ordua: 10:56